text: Helium ja typpi haihtuvat hitaasti ja laitteen yllä on siksi varoventtiilit. Nämä päästävät ylimääräisen kaasun pois. Joskus laitteiden oheen on rakennettu niistä erillinen järjestelmä, jolla uusiutumaton helium kerätään ja kierrätetään taas nesteeksi. Yllä on myös täyttöaukot kylmänesteille. Haihtumisen takia säiliöihin lisätään lisää typpeä tavallisesti viikon ja heliumia 5-6 kuukauden välein.


title: Ydinmagneettinen resonanssispektroskopia

text: Sisimpään putkeen on asetettu laitteen pohjasta tutkittavalle ytimelle ja sen tutkimusmenetelmälle sopiva "ilmaisin" (eng. probe). Ilmaisin on usein vaihdettavissa ja siinä on ainakin yhdet vastakkaiset ja toisiinsa johtimin kytketyt käämiparit, joiden väliin näyte asetetaan spektrometrin yläosasta.


text: Nestenäytteitä sisältäviä lasiputkia yleensä pyöritetään mittauksen aikana pystysuuntaisesti ilmaisimessa noin 10–100 Hz taajuudella. Magneettikenttä ei ole näytteen kohdalla täysin tasalaatuinen, joten pyöritys parantaa näytteestä saatavien signaalien erottumista toisistaan sillä niiden leveneminen spektrissä vähenee.


text: H-spektriä mitattaessa nestenäytettä voidaan tarvita jopa alle 1 µg ja C-spektrin kohdalla muutama milligramma. Hyvillä laitteilla vaaditut määrät voivat vastaavasti olla muutamia nano- ja mikrogrammoja. Näyte on liuotettuna sopivaan deuteroituun liuottimeen kuten CDCl, CDOD tai DMSO-d. Näiden H-signaalit eivät häiritse H-mittausta.


text: Kiinteiden aineiden mittauksessa käytetään usein MAS NMR-spektroskopiaa (eng. magic angle spinning), jossa näyte asetetaan mittauksen ajaksi maagiseen kulmaan 54.74° (≈ arc cos √2) pyörimään jopa 70 kHz taajuudella. Kiinteissä ydinten ja elektronien vuorovaikutukset ovat paljon vahvempia ja moninaisempia kuin nesteissä ja MAS käyttäminen vähentää niitä. Vuorovaikutukset mm. leventävät spektripiikkejä.


text: Näytte mitataan usein sen ollessa huonelämpötilassa, mutta sen lämpötilaa voidaan sopivin laittein myös muuttaa.


text: NMR-spektrometrin magneettikentän B voimakkuus muuttuu aikaa myöden. Tätä ilmenee mittauksen aikana, jolloin spektrin signaalit levenevät. Signaalien erottumisen parantamiseksi B "lukitaan" (eng. locking). Nestenäytteiden kohdalla lukitseminen suoritetaan usein siten, että näytteessä olevan deuteroidun liuottimen H-signaalia mitataan jatkuvasti ja verrataan laitteessa olevassa oskillaattorissa tuotettuun vakiotaajuuteen. Näiden taajuudet muutetaan ennen mittausta puoliautomaattisesti samoiksi eli lukitaan. Kun B muuttuu mittausten aikana, muuttaa laitteisto automaattisesti takaisinkytkennän avulla näytteeseen kohdistuvaa kokonaiskenttää toisen magneettikentän tuottavin keloin siten, että kokonaiskenttä B pysyy samana. Lukkosysteemi on tietyssä mielessä jatkuva NMR-mittaus, joka suoritetaan samanaikaisesti varsinaisen mittauksen ohella.


text: Lukkosignaalin ydin ei voi olla sama kuin mitattava ydin. Deuteriumsignaalia käytetään H sijaan koska H-signaaleita muutetaan mittauksen aikana. Kiinteiden näytteiden mittauksessa lukkosignaalin antava signaali on usein ulkoinen eli se ei ole kiinteän näytteen joukossa.


text: Magneettikenttä B ei ole kaikissa näytteen kohdissa täysin tasalaatuinen eli kemiallisilta ympäristöiltään samanlaiset ytimet kokevat sen eri vahvuisina. Siten niiden Larmorin taajuudet ja ppm-arvot ovat eri. Pienetkin eriävyydet kentässä leventävät spektripiikkejä ja aiheuttavat sivupiikkejä (eng. spinning sidebands).


text: Kentän eriävyydet johtuvat monista seikoista kuten NMR-spektrometrin valmistuksessa siihen jääneistä epätasalaatuisuuksista ja mitattavasta näytteestä. Täysin tasalaatuista kenttää ei ole mahdollista tuottaa teknisistä syistä, mutta sitä voidaan pyrkiä tasalaatuistamaan.


text: Ilmaisinta ympäröivät useat toisistaan erilliset shimmauskelat. Kelojen ympärille luodaan magneettikenttiä johtamalla niihin tasavirtoja, joiden jännitteen säätöä kutsutaan "shimmaukseksi" (eng. shimming). Shimmauksella pyritään heikentämään tai vahvistamaan B-kenttää paikoitellen tarpeen mukaan, jotta se saadaan kyllin tasalaatuiseksi näytteen kohdalta. Shimmauskelat ovat usein magneetissa ja ne ovat resistiivisiä. Suprajohtavia shimmauskeloja voi olla myös sisäänrakennettu nesteheliumsäiliöön.


text: Shimmaus suoritetaan puoliautomaattisesti ja kokeilemalla toistuvasti kunnes kyllin tasalaatuinen kenttä on saavutettu. Shimmaus tehdään aina kunkin näytteen kohdalla erikseen ennen sen varsinaista mittausta sillä näytteiden ja näyteputkien eriävät magneettiset ominaisuudet muuttavat B-kenttää näytteen kohdalta.


text: Shimmaus tulee englanninkielen sanasta shim. Sanalla tarkoitettiin diamagneettisia metallipaloja, joita siirtelemällä tasalaatuistettin varhaisten NMR-spektrometrien magneettikenttiä.


text: Ilmaisimen käämeihin tulee duplekserin kautta lyhytkestoinen ja taajuudeltaan ja muuttuva vaihtovirtapulssi. Tämä aiheuttaa NMR-signaalin muodostumiseen johtavan muuttuvan B magneettikentän. Käämiparin välissä on niiden "virittämiseen" (eng. tuning) käytetty kondensaattori, jolla on kapasitanssi C (faradi). Käämeillä on induktanssi L (henry). Käämit on rakennettu siten, että ne toimivat oskillaattoripiirinä kulmataajuudella ω (rad s)


text: C säädetään puoliautomaattisesti siten, että oskillaattoripiiri vastaa likimain duplekserilta tulevan sähkösignaalin kulmataajuutta ω eli ω ≈ ω. Tätä kutsutaan "virittämiseksi" ja se tehdään aina mitattavaa näytettä vaihdettaessa. Oskillaattoripiiri vahvistaa duplekserilta tulevan taajuuden amplitudia ja voimistaa siten käämien tuottamaa ytimiin kohdistuvaa B-kenttää. Virransyötön loppuessa B lakkaa ja käämeihin ytimiltä tuleva niiden Larmorin kulmataajuuksista koostuva signaali vastavuoroisesti voimistuu piirissä, jonka taajuus vastaa likimain myös ydinsignaalien taajuuksia. Täten näytteestä tuleva heikko signaali vahvistuu.


text: Oskillaattoripiiriin vievässä johtimessa duplekserin jälkeen on myös "sovittamiseen" (eng. matching) käytetty kondensaattori, jonka kapasitanssi on C. Kapasitanssia säädetään, jotta käämeiltä näytteeseen tuleva ja näytteestä sitten käämeille tulevan sähkösignaalin energia saadaan maksimoitua.


text: Mitattavalle ytimelle ja spektrometrin ilmaisimelle valitaan sopiva pulssiohjelma. Tämä on NMR-laitteistoon kytkettyyn tietokoneeseen asennetun NMR-tietokoneohjelman tulkitsema koodinpätkä, jossa olevia arvoja eli parametrejä määritetään halutusti. Valmisteluiden (mm. lukitseminen, shimmaus, virittäminen ja sovittaminen) jälkeen ydinten resonanssi mitataan pulssiohjelman ja sen parametrien määrittämällä tavalla. Vaihtovirtapulssi(t) kulkee (kulkevat) kaapelistoa pitkin vahvistimien kautta duplekserille. Ytimet antavat analogisen signaalin, joka kulkee duplekserista toiseen kaapelistoon ja siinä oleviin vahvistimiin. Näistä signaali kulkee lopulta A/D-muuntimille. Näissä digitoitu signaali tallennetaan tietokoneelle. Mittaus toistetaan useasti, jotta heikoista ja ei-satunnaisista ydinsignaaleista saadaan vähennettyä satunnaista kohinaa. Kohina on lähtöisin lähinnä ilmaisimen käämien elektronien lämpöliikkeestä ja osin näytteen varautuneiden hiukkasten kuten ionien lämpöliikkeestä. Lopuksi digitoitu raakasignaali muutetaan NMR-spektriksi Fourierin muunnoksella. Muitakin matemaattisia muutoksia usein tehdään.


text: Toistuvien mittausten takia koko mittaus voi kestää jopa päiviä riippuen mm. mitatusta ytimestä, molekyylistä, näytepitoisuudesta ja käytetyistä mittausmenetelmistä. H mittaus vie harvoin yli tunnin. C mittauksia tulee C harvinaisuuden takia toistaa useammin kuin H-ydinten kohdalla, jolloin mittaus voi kestää useita tunteja. Mittausten välissä tulee odottaa, jotta ytimet ehtivät T-relaksoitua (katso relaksaatio). H kohdalla mittaus voidaan usein toistaa 4 sekunnin välein.


text: Toimintavalmiin NMR-spektrometrin ympärillä on aina magneettikenttä. Siksi kyllin lähellä laitetta sydämentahdistimet tai muut elektroniset implantit voivat häiriintyä. Ferromagneettiset implantit voivat vetäytyä kohti laitetta vahingoittaen tai tappaen henkilön, jolla niitä on. Ferromagneettiset esineet voivat lentää kohti laitetta tai vetää niitä pukevan henkilön kohti laitetta. Muuttuva magneettikenttä voi myös kuumentaa näitä esineitä aiheuttamalla niihin pyörrevirtoja. USB-tikuissa, maksukorttien magneettiraidoissa ja muissa tallennuslaitteissa olevat tiedot voivat tuhoutua lähellä kenttää. Magneettikenttä ei silti itsessään ole vaarallinen ihmisille.


text: Suprajohteen varaus voi purkautua, jolloin sen magneettinen energia muuntuu lämmöksi. Tämä kuumentaa johteen saaden siten heliumin ja typen kiehumaan nopeasti kaasuksi. Ilmiön nimi on englanniksi "quench". Kaasu purkautuu laitteesta ulos ja täyttää NMR-mittaushuoneen syrjäyttäen ilman happea. Huoneesta on poistuttava heti sillä kaasu voi tukehduttaa huoneessa olijat. Huoneessa on myös hyvä olla kunnon ilmanvaihto. Suprajohteen purkautuminen voi olla vahinko tai tarkoituksellinen teko. Jälkimmäisessä pyrkimyksenä on esimerkiksi vapauttaa ferromagneettisen kappaleen ja magneetin väliin jäänyt henkilö.


text: Nestetyppi ja -helium voivat aiheuttaa vakavia paleltumia – erityisesti spektrometrin jälleentäytössä.


title: Mounir Fatmi

text: Mounir Fatmi (s. 1970 Tanger, Marokko) on marokkolainen taiteilija, joka asuu ja työskentelee vuoroin Pariisissa, vuoroin Tangerissa.


title: Mounir Fatmi

text: Mounir Fatmi on taiteilija, joka on tehnyt installaatioita, videoita, maalauksia, ja veistoksia. Teoksissaan hän käyttää enimmäkseen vanhoja esineitä ja vanhentuneita teknisiä materiaaleja, kuten videokasetteja.


title: Mounir Fatmi

text: Fatmin valkoisesta antennikaapelista tehty teos on Louvre Abu Dhabin kokoelmissa.


title: Mounir Fatmi

text: Métropolis, Emisión 22 de mayo de 2016 • La 2, http://www.rtve.es/television/20160512/mounir-fatmi/1350380.shtmlVernissage TV, Mounir Fatmi « Oriental Accident », NY, https://vernissage.tv/2012/03/22/mounir-fatmi-oriental-accident-lombard-freid-projects-new-york/The nomination of Jameel Prize-3: Mounir Fatmihttps://www.youtube.com/watch?v=sMG2IYF1d-I


title: Mounir Fatmi

text: Blaire Dessent, Mounir Fatmi - Archaeology of Materials, TL Magazine, September 23rd, 2018, https://tlmagazine.com/mounir-fatmi-archaeology-of-materials/Tarek Elhaik, Cogitation, Cultural Anthropology, April 3rd, 2018, https://culanth.org/fieldsights/1330-cogitationMounir Fatmi 7 Sep - 21 Oct 2017 at the Jane Lombard Gallery in New York, United States, Wall Street International Art, September 12th, 2017,


title: Rogunin pato

text:
Rogunin pato on rakenteilla oleva suuri patoallas vesivoimaloineen Vahšjoessa Tadžikistanin erityisalueen Rogunin kaupungin alueella (), linnuntietä runsas 50 kilometriä Norakin padosta koilliseen (yläjuoksulle). Rogunin padosta on suunniteltu maailman korkeinta ihmisen rakentamaa maa-ainespatoa; valmistuessaan sen korkeuden on suunniteltu olevan 335 metriä. Rogunin vesivoimalaitokseen tulee kuusi 600 MW:n Francis-turbiinia, joiden yhteisteho on 3 600 MW.
Voimalapadon rakentaminen alkoi vuonna 1976, jolloin Tadžikistan kuului Neuvostoliittoon. Tadžikistanin itsenäistyttyä vuonna 1991 hankkeen rahoitus väheni merkittävästi. Vuonna 1993 tulvavedet tuhosivat keskeneräiseksi jääneen patorakennelman suurelta osin.


title: Rogunin pato

text: Hanketta yritettiin käynnistää uudelleen. Vuonna 2004 Tadžikistan ja Venäjä sopivat padon rakentamisesta valmiiksi. Mukaan tuli venäläinen suuryhtiö Rusal, joka halusi samalla uudistaa seudun alumiinitehdasta (Tursunzoda) ja turvata vesivoimalalla alumiinituotannon energiansaantia. Tämä rakentamissopimus purettiin vuonna 2009.


title: Rogunin pato

text: Tadžikistan pyrki 2010-luvulle tultaessa hankkimaan rahoitusta patoprojektille myymällä patoyhtiön osakkeita kansalaisilleen ja mainostamalla hanketta laajalti tiedotusvälineissä. Rahoitusta hankittiin myös suoraan virkamiesten palkasta pidättämällä ja opiskelijoilta saatettiin vaatia maksua vesivoimalaan ehtona tenttiin pääsemiselle. Menettelyllä saatiin kokoon luokkaa 200 miljoonaa dollaria. Joitain vauvoja jopa nimettiin tänä aikana hankkeen kunnioittamiseksi nimellä Rogunshoh (Kuningas Rogun) tai Sahmiyabon (Osake). Kansainväliset rahoittajat, kuten Kansainvälinen valuuttarahasto (IMF), vaativat osakemyynnin lopettamista. Vuoteen 2012 mennessä oli ehditty rakentaa muun muassa juoksutustunneleita pääpadon rakennustöiden aikaisen virtauksen kanavoimiseksi muualle. Hanke pysähtyi Maailmanpankin käynnistämien vaikutusarviointien vuoksi. Hanketta arvosteli näkyvästi muun muassa (Amudarjan valuma-alueen vesivaroja laajasti keinokasteluun käyttävän) Uzbekistanin ensimmäinen presidentti Islom Karimov. Sittemmin Tadžikistan on sopinut myyvänsä sähköä Uzbekistaniin edullisesti ja maiden väliset suhteet ovat lämminneet.


title: Rogunin pato

text: Kattavammin arvioitu patohanke käynnistettiin jälleen vuonna 2016. Hankkeen pääurakan voitti italialainen rakennuskonserni Salini Impregilo S.p.A., ja urakan kustannusarvio oli 3,9 miljardia Yhdysvaltain dollaria. Rakennushankkeen kokonaiskestoksi yhtiö esittää hankesivullaan 11,5 vuotta (138 kk).


title: Rogunin pato

text: Rogunin pato voimalaitoksineen on osa Tadžikistanin valtiollisen Barki Tajik -energiayhtiön voimalaitoshankkeita. Hankkeen myötä Tadžikistanin arvioidaan saavuttavan energiaomavaraisuuden myös talvikuukausina ja pystyvän myymään merkittävän määrän sähköenergiaa Pakistaniin ja Afganistaniin.


title: Rogunin pato

text: Marraskuussa 2018 uutisoitiin maa-ainespadon nousseen runsaan 75 metrin korkeuteen. Rogunin vesivoimalaitokseen liittyvissä rakennustöissä raportoitiin olevan noin 20 000 henkeä, joista noin 3 000 rakensi Rogunin patoa. Padon synnyttämän Rogunin tekojärven tilavuus on tässä vaiheessa 214 miljoonaa kuutiometriä (0,214 km), mikä mahdollistaa Rogunin vesivoimalan ensimmäisen generaattorin käyttöönoton. Tämän on suunniteltu tapahtuvan juhlavasti Presidentin päivän tilaisuudessa 16. marraskuuta 2018. Toinen generaattori on tarkoitus ottaa käyttöön vuonna 2019. Valmistuessaan 2020-luvun lopulla Rogunin patoaltaan tilavuudeksi on arvioitu 13,3 kuutiokilometriä.


title: ENCE eSports

text: ENCE eSports on suomalainen e-urheiluorganisaatio, joka aloitti toimintansa huhtikuussa 2013. ENCE lakkautti toimintansa kesäkuussa 2014 mutta lakkautus osoittautui väliaikaiseksi, kun ENCE ilmoitti takaisinpaluustaan tammikuussa 2016.


title: ENCE eSports

text: Vuosina 2013–2014 ENCE oli mukana peleissä , Starcraft 2 ja Tekken Tag 2. Huhtikuussa 2016 ENCE uudelleenperusti CS:GO- ja Starcraft 2 -kokoonpanonsa. Vuosina 2016–2017 ENCE laajeni peleihin Hearthstone ja .


title: Paavo Mustala

text: Paavo Ilmari Mustala (25. tammikuuta 1890 Tuulos – 8. heinäkuuta 1975 Helsinki) oli pappi, opettaja ja sosiaalineuvos.


title: Paavo Mustala

text: Paavo Mustalan vanhemmat olivat opettaja Fredrik Mustala ja Hanna Amalia Martin ja puoliso vuodesta 1915 opettaja, kirjailija ja suomentaja Hellin Louhivuori. Mustala tuli ylioppilaaksi 1908, valmistui filosofian kandidaatiksi 1913 ja vihittiin papiksi 1916, jolloin hän myös työskenteli pappina Helsingissä. Mustala oli Helsingin suomalaisen yhteiskoulun ja Suomalaisen normaalilyseon opettaja 1913–1918 ja normaalilyseon vanhempi lehtori 1919–1920, oikeusministeriön vankeinhoidon tarkastaja 1920–1937 ja köyhäinhoidon ylitarkastaja 1937–1959, aina eläkkeelle siirtymiseensä asti. Vankilaoikeuden jäsenenä Mustala toimi 1937–1946. Hän oli myös vakuutusoikeuden jäsen, useiden eri komiteoiden ja työryhmien jäsen ja "Vankeinhoito"-lehden toimittaja 1920–1937. Omalta alaltaan Mustala julkaisi useita teoksia. Sosiaalineuvoksen arvonimi hänelle myönnettiin 1950, valtiotieteen kunniatohtori hänestä tuli 1966.


title: Futsal-Liigan kausi 2018–2019

text: Futsal-Liigan kausi 2018–2019 on järjestyksessään 21. pelattava Futsal-liigan kausi.


title: Futsal-Liigan kausi 2018–2019

text: Futsal-liigan pelaajat valitsevat kuukausittain keskuudestaan kuukauden pelaajan. Lokakuun pelaajaksi valittiin SoVo:n Gesim Voca.


title: Futsal-Liigan kausi 2018–2019

text: Kauden 2018–2019 Futsal-liiga pelataan kahdentoista joukkueen kaksinkertaisena sarjana, jonka kahdeksan parasta etenevät pudotuspeleihin. Sarjassa viimeiseksi sijoittunut joukkue putoaa suoraan Futsal-Ykköseen ja sijalle 11. sijoittunut karsii Futsal-Ykkösen sijalle 2 sijoittuneen kanssa.


title: Futsal-Liigan kausi 2018–2019

text: Jos runkosarjaottelun päättyy varsinaisella peliajalla (2x 20 min) tasan, niin pelataan 5 minuutin jatko-ottelu. Jos ottelu on senkin jälkeen tasan, voittaja ratkaistaan 10 m rangaistuspotkuilla paras kolmesta-systeemillä ja tarvittaessa jatkolaukauksin. Jatko-ottelun tai rangaistuspotkukilpailun hävinnyt joukkue saa yhden sarjapisteen ja voittaja kaksi. Varsinaisella peliajalla voittanut joukkue saa kolme sarjapistettä.


title: Futsal-Liigan kausi 2018–2019

text: Kaikki pudotuspelisarjat pelataan paras viidestä-järjestelmällä. Runkosarjan voittaja pelaa 8. sijoittunutta vastaan, runkosarjan sijalle 2 sijoittunut 7. sijoittunutta vastaan, sijalle 3 sijoittunut 6. sijoittunutta vastaan ja sijalle 4 sijoittunut 5. sijoittunutta vastaan.


title: Futsal-Liigan kausi 2018–2019

text: Myös puolivälierien ja finaalin otteluparit määrittyvät joukkueiden runkosarjasijoituksen perusteella. Runkosarjasijoitus määrittää myös kotiedun, ensimmäinen, kolmas ja tarvittaessa ratkaiseva viides ottelu pelataan runkosarjassa paremmin sijoittuneen kotiotteluna.


title: Futsal-Liigan kausi 2018–2019

text: Pudotuspeleissä, jos yksittäinen ottelu päättyy tasan, pelataan 2 x 5 minuutin jatko-ottelu ja jos ottelu senkin jälkeen on tasan, voittaja ratkaistaan rangaistuspotkupisteestä potkaistavilla potkuilla FIFA:n futsalsääntöjen mukaan.


title: Futsal-Liigan kausi 2018–2019

text: Finaalit pelataan torstaina 18.4.2019, sunnuntaina 21.4.2019 ja keskiviikkona 24.4.2019. Tarvittaessa neljäs finaali on sunnuntaina 28.4.2019 ja viides finaali keskiviikkona 1.5.2019.


title: Futsal-Liigan kausi 2018–2019

text: Futsal-liigan pronssimitali ratkaistaan yhdessä ottelussa runkosarjassa paremmin sijoittuneen joukkueen kotiottelussa.


title: Futsal-Liigan kausi 2018–2019

text: Futsal-liigassa 11. sijoittunut joukkue pelaa Futsal-ykkösen toiseksi tullutta joukkuetta vastaan karsintasarjan paras kolmesta-järjestelmällä. Futsal-liigajoukkueella on ottelusarjassa kotietu.


title: Futsal-Liigan kausi 2018–2019

text: Futsal-liigassa 12. sijoittunut joukkue putoaa suoraan Futsal-Ykköseen.


title: P-klubi

text: P-KLUBI


title: P-klubi

text: Turun yliopiston Politiikan tutkimuksen klubi ry. (P-klubi) on Turun yliopiston poliittisen historian ja valtio-opin opiskelijoiden ainejärjestö. Sen tehtävänä on toimia jäsenistön edunvalvojana Turun yliopiston sekä sen alaisuudessa politiikan tutkimuksen laitoksen suuntaan. Toinen tärkeä tehtävä on monipuolisen vapaa-ajantoiminnan järjestäminen jäsenistölle ja sitä kautta yhteen kokoavana voimana toimiminen. Monelle P-klubi tarjoaa antoisan vastapainon opinnoille ja elinikäisiä ystävyyssuhteita. Jäseniä yhdistyksessä on päälle 300. P-klubi kuuluu yhteisöjäsenenä Turun yliopiston ylioppilaskuntaan (TYY), Turun yliopiston Yhteiskuntatieteellisen tiedekunnan ja Kasvatustieteiden laitoksen opiskelijoiden kattojärjestöön Indexiin, Historian Opiskelijain Liittoon (HOL) sekä International Students of History Association (ISHA) että International Association for Political Science Students (IAPSS) -järjestöihin


title: P-klubi

text: WALPO Walpo on P-klubin oma äänenkannattaja. Lehti ilmestyy neljästi vuodessa ja sen levikki on 120 – 150 kappaletta. Lehti on jaossa klubin toimistolla sekä laitoksilla heti ilmestymisensä jälkeen niin kauan kuin lehtiä riittää. WALPO löytyy myös issuu-palvelusta. Walpo tavoittaa lisäksi kymmeniä ainejärjestöjä ympäri Suomen. Lehti sisältää kevyitä juttuja sekä poliittista pohdintaa.


title: P-klubi

text: Hyödyllisiä linkkejä:


P-klubi


title: Aboa Mare

text: Aboa Mare on merenkulkualan oppilaitos Turussa. Se on toiminut historiansa aikana useilla nimillä. Se aloitti toimintansa Turussa vuonna 1813. Sen nimi oli vuodesta 1918 Navigationsinstitutet vid Åbo svenska sjöfartsläroanstalt. Moninaisten vaiheiden jälkeen se sai nimen Aboa Mare 2000-luvulla.Myöhemmin rehtorit ovat olleet koulutukseltaan merikapteeneja ja valmistuneet Turun merenkulkuoppilaitoksesta:


title: Sheriffi (kirja)

text: Sheriffi on Reijo Mäen vuonna 2012 ilmestynyt kahdeskymmeneskolmas Vares-dekkari. Asetelmana on, että Vares palkataan tutkimaan kaksoismurhaa, jota poliisi ei ole saanut selvitettyä. Tapaukseen liittyy järjestäytynyttä rikollisuutta harjoittava liikemiesryhmä, raati, jota sen jäsenille tuntematon sheriffiksi kutsuttu johtaja pitää vallassaan. Muistutukseksi seinällä pidetään muokattua Sheriffi-elokuvan julistetta. Muita epäilyttäviä ryhmiä kirjassa on menestyvä uskonto- ja bisneslahko. Novellikirjailija Luusalmi esiintyy katurunousillassa Aartoman, Hirvosen ja Kinnusen kanssa ja tulee pahoinpidellyksi.


title: Sheriffi (kirja)

text: Helsingin Sanomien Veli-Pekka Leppänen piti teosta tutuin askelmerkein jyräävänä poikien fantasialukemistona. Keskisuomalaisen Mikko Variksen mielestä juoni oli taidokas. Sheriffi oli ilmestymisvuonnaan viidenneksi myydyin kotimainen kaunokirja. Suomen dekkariseura palkitsi kirjan Vuoden johtolanka -palkinnolla.


title: Paid in Full (kappale)

text: Paid in Full on Sonata Arctican kappale ja single, joka julkaistiin 27. huhtikuuta 2007.


title: Paid in Full (kappale)

text: Single debytoi Suomen virallisen listan ensimmäisellä sijalla.


title: Matti Mäki-Kokkila

text: Matti Mäki-Kokkila (s.1983) on suomalainen radiojuontaja. Mäki-Kokkila on toiminut Bauer Median Radio SuomiRock -kanavan iltapäiväjuontajana sen lanseerauksesta 31.10.2016 lähtien.


title: Matti Mäki-Kokkila

text: Aiemmin Mäki-Kokkila työskenteli Radio Cityllä.


title: Matti Mäki-Kokkila

text: Matti Mäki-Kokkila on valmistunut journalistiksi Haaga-Helia ammattikorkeakoulusta.


title: The Last Amazing Grays

text: The Last Amazing Grays on Sonata Arctican single, joka julkaistiin 28. elokuuta 2009.


title: The Last Amazing Grays

text: Single debytoi Suomen virallisen listan neljännellä sijalla, ja nousi toisella listaviikollaan korkeimmillaan sijalle kolme.


title: Ultra Bra – Sokeana hetkenä

text: Ultra Bra – Sokeana hetkenä on Ville Similän ja Mervi Vuorelan vuonna 2018 julkaistu tietokirja. Kirja käsittelee 1990- ja 2000-lukujen taitteessa suurta suosiota Suomessa nauttineen Ultra Bra -yhtyeen ja sen jäsenten tarinaa. Kirjaan on haastateltu Ultra Bran jäseniä, jotka kertovat yhtyeen vaiheista kukin omasta näkökulmastaan. Kirjan päähenkilön asemaan nousee yhtyeen säveltäjä ja perustaja Kerkko Koskinen, jonka nuoruusvuosia kirjassa valotetaan melko paljon. Kuitenkin kirjassa kerrotaan melko laajasti koko yhtyeen ja sen albumeiden synnystä.


title: Ultra Bra – Sokeana hetkenä

text: "Aamulehden" Stina Alapirtti antoi 21. elokuuta 2018 "Ultra Bra – Sokeana hetkenä" -kirjalle neljä tähteä viidestä. Kirja saa Alapirtiltä kiitosta muun muassa informaation ja yksityiskohtien määrästä. Toisaalta kirjaa kritisoidaan paikoin huolimattomasta kieliasusta ja siitä, ettei se etene kronologisesti vaan sisältää paljon aikahyppyjä.


title: Ultra Bra – Sokeana hetkenä

text: "Helsingin Sanomien" Mari Koppinen arvioi 21. lokakuuta 2018, että "Ultra Bra – Sokeana hetkenä" on ”vuoden paras musiikkikirja”. Koppinen kiittää arvostelussaan kirjan kirjailijoita Similää ja Vuorelaa siitä, kuinka he ovat saaneet koottua kerronnaltaan yhtenäisen kokonaisuuden, vaikka haastatteluita ja näkemyksiä yhtyeen vaiheista on valtavasti. Toisaalta Koppinen huomauttaa, että kirjassa sivuutetaan Ultra Bran lopettamisvaihe melko nopeasti verrattuna nousuvaiheen vahvaan pohjustukseen.


title: Ultra Bra – Sokeana hetkenä

text: "Ultra Bra – Sokeana hetkenä" valittiin yhdeksi kuudesta vuoden 2018 Tieto-Finlandia-palkinnon saajaehdokkaista. Kolmihenkisen valitsijaraadin perusteluissa todetaan muun muassa, että ”täyteläisesti kirjoitettu teos antaa kokonaiskuvan paitsi yhdestä sukupolvensa merkittävimmästä yhtyeestä myös taiteen tekemisestä ja vuosituhannen vaihteen nuorisokulttuurista”. Lisäksi sitä kiitetään siitä, ettei se sorru ”fanitukseen”, kuten genren kirjoilla usein on tapana.


title: Joseph Musonda

text: Joseph Musonda (s. 1977) on sambialainen jalkapalloilija. Hän on pelipaikaltaan puolustaja. Musonda edusti Sambian jalkapallomaajoukkuetta vuosina 2002–2014. Hän on pelannut 108 maaottelua Sambian jalkapallomaajoukkueessa. Musonda aloitti seurajoukkueuransa vuonna 1995 ja pelaa tällä hetkellä sambialaisessa Nkanassa.


title: Sadisfaction

text: Sadisfaction on saksalaisen Gregorian-yhtyeen ensimmäinen studiolevy vuodelta 1991.


title: Sadisfaction

text: Gregorian syntyi Enigman jalanjäljissä, ja oli alkuaan selvästi enemmän pop-orientoitunut ryhmä kuin millaisena se myöhemmin tuli tunnetuksi. Sadisfaction-albumi jäi Gregorianin ainoaksi Enigma-tyylistä konseptia edustavaksi levyksi.


title: Sadisfaction

text: Levyllä munkkikuoro-osuudet ovat vähäisiä. Vokaalit lauloi The Sisters of Oz eli Susana Espelleta ja Birgit Freud. Naisista Espelleta oli levyn tuottaneen Frank Petersonin silloinen vaimo. Frank Peterson tunnetaan myös taitelijanimellä F. Gregorian.


title: Sadisfaction

text: Levyn kappaleista singleinä julkaistiin ”So Sad” ja ”Once in a Lifetime”. Jälkimmäistä versioi vuonna 1993 Sarah Brightman.


title: Sadisfaction

text: Gregorianin seuraava levytys vuonna 1999 kuului jo Masters of Chant -sarjaan.


title: Lavocatisaurus

text: Lavocatisaurus on sukupuuttoon kuollut sauropodeihin kuuluva dinosaurussuku. Se eli noin 110 miljoona vuotta sitten liitukaudella nykyisessä Argentiinassa.


title: Lavocatisaurus

text: "Lavocatisauruksen" löysivät espanjalaiset ja argentiinalaiset palentologit. Luut kuuluivat noin 12 metriä pitkälle aikuiselle sekä kahdelle noin 6–7 metriä pitkälle keskenkasvuiselle yksilölle. Löytö koostui kaulasta, selän ja hännän osista ja lähes täydellisestä kallosta. Tutkijoille fossiilien löytöpaikka oli yllätys sillä sen uskotaan olleen aavikkoa "Lavocatisauruksen" eläessä.


title: Lavocatisaurus

text: Canudo et al. (2018) totesivat fylogeneettisessä analyysissään, että "Lavocatisaurus" on basaalinen Rebbachisauridae-heimon edustaja.


title: Luettelo Suomen futsalmaajoukkueen otteluista

text: Tämä on luettelo Suomen futsalmaajoukkueen otteluista vuodesta 2008 eteenpäin. Kuluvan kauden tilastot löytyvät futsalmaajoukkueen pääsivulta.


text: *19.3.2009 pelattu EM-karsintaottelu Puola-Suomi päättyi 2-2 (1-0), mutta UEFA muutti ottelun tuloksen Suomen hyväksi 0-5 Puolan käytettyä pelikiellossa ollutta pelaajaa.


title: Jari Pasanen

text: Jari Pasanen (s. 19. elokuuta 1964 Imatra) on suomalais-saksalainen entinen jääkiekkoilija ja nykyinen jääkiekkovalmentaja.


title: Jari Pasanen

text:
Pasanen pelasi Suomessa I- ja II-divisioonaa Imatran Ketterän joukkueessa vuosina 1984–1993 jonka jälkeen lähti pelaamaan ulkomaille. Ensin yhdeksi kaudeksi Yhdysvaltojen alasarjoihin ja sieltä Saksaan.
Saksassa pelipaikka oli ensin Wedermarkissa, jossa hän pelasi ensin kaksi kautta 2. korkeimmalla sarjatasolla 2. Bundesliigassa. Kaudeksi 1996–1997 Wedermark Scorpions nousi pääsarjatasolle. Yhden DEL-kauden jälkeen Pasanen siirtyi joukkueesta takaisin 2. sarjatasolle EC Wilhelmshavenin joukkueeseen. Joukkue tippui kaudeksi 1998–1999 3. sarjatasolle ja Pasanen jatkoi joukkueessa vielä yhden kauden. Kaudelle 1999-2000 Pasanen siirtyi niinikään 3. sarjatason Erfurtiin yhdeksi kaudeksi. Uransa kaksi viimeistä kautta Pasanen pelasi 4. sarjatason ERV Schweinfurtin joukkueessa.


title: Jari Pasanen

text:
Pelaajauransa jälkeen Pasanen aloitti heti 3. sarjatasolle nousseen Mighty Dogs Schweinfurtin valmentajana valmentaen joukkuetta kahden kauden ajan. Kaudella 2004–2005 Pasanen toimi DEL-joukkue Hannover Scorpionsin apuvalmentajana. Tämän jälkeen Pasanen jatkoi 2. sarjatasolla Moskitos Essenin päävalmentajana kolme seuraavaa kautta. Kauden 2008–2009 Pasanen valmensi SERC Wild Wingsin joukkuetta niinikään 2. sarjatasolla.
Kauden 2009–2010 Pasanen piti sapattivapaata ja palasi vuoden jälkeen 3. sarjaportaalle tippuneen Essenin valmentajaksi.


title: Jari Pasanen

text: Kaudelle 2012–2013 Pasanen pääsi DEL-joukkue Iserlohn Roostersin apuvalmentajaksi. Kesken seuraavan kauden Pasanen ylennettiin kanadalaisen Doug Masonin tilalle joukkueen päävalmentajaksi. Tässä tehtävässä Pasanen jatkoi aina syksyyn 2017 asti. Lokakuussa 2017 oli Pasasen vuoro saada potkut ja hänet korvasi Iserlohnin päävalmentajana Rob Daum.


title: Jari Pasanen

text: Kaudella 2018–2019 Pasanen valmentaa Tanskan pääsarjassa Frederikshavn White Hawksin joukkuetta ja aloitaa syksyllä 2019 Porin Ässien päävalmentajana.


title: Jari Pasanen

text: Pasanen on viihtynyt Saksassa vuodesta 1994 lähtien ja hänellä on myös Saksan kansalaisuus. Pasasen poika Tommy pelaa kaudella 2018–2019 Yhdysvaltain juniorisarja USHL:ssa ja on pelannut Saksan alle 16-vuotiaiden maajoukkueessa.


title: Tukkijäärät

text:
Tukkijäärät ("Monochamus") ovat sarvijäärien ("Cerambycidae") heimoon kuuluva kovakuoriaissuku. Sukuun kuuluu maailmanlaajuisesti noin 160 lajia. Tukkijäärillä on tyypillisesti pitkät tuntosarvet.
Tukkijäärät ja niiden toukat toimivat havupuiden tuholaisina ja ne voivat levittää sukkulamatoihin kuuluvaa mäntyankeroista ("Bursaphelenchus xylophilus"), joka myös on havupuiden tuholainen.


title: Nagoyan metro

text: Nagoyan metro () on Japanin Nagoyan kaupunkia palveleva metrojärjestelmä. Sitä hallinnoi Nagoyan kaupungin liikennelaitos (). Järjestelmään kuuluu kuusi linjaa, joiden yhteispituus on 93,3 kilometriä ja joilla on 87 asemaa. Japanin julkishallinnon liikennöimistä metroverkoista se on Tokion Toei-metron jälkeen toiseksi pisin. Vuonna 2017 metro kuljetti päivittäin keskimäärin 1,3 miljoonaa matkustajaa; vuodessa matkustajia kertyi (vuonna 2015) yhteensä yli 460 miljoonaa.


title: Nagoyan metro

text: Metroverkon suunnittelu aloitettiin Nagoyassa jo pian toisen maailmansodan jälkeen vuonna 1947. Rakennustyöt aloitettiin Higashiyama-linjalla vuonna 1954 ja ensimmäinen, 2,4 kilometriä pitkä osuus avattiin liikenteelle vuonna 1957. Nagoyasta tuli Tokion ja Osakan jälkeen maan kolmas kaupunki, joka sai metron.


title: Nagoyan metro

text: Sen jälkeen metroa on laajennettu vähitellen. Meijō-linjan ensimmäinen osuus avattiin 1965, Meikō-linjan 1971, Tsurumai-linjan 1977, Sakura-dōri-linjan 1989 ja lopulta Kami-Iida-linjan 2003. Kun Meijō-linjan viimeinen, 5,6 kilometriä pitkä osa Nagoya-daigakun ja Aratama-bashin välille valmistui vuonna 2004, siitä tuli maan ensimmäinen ympyränmuotoinen metrolinja. Ympyrälinja paransi huomattavasti poikittaisliikenteen vaihtoyhteyksiä metron eri linjojen välillä. Toistaiseksi viimeinen laajennus valmistui Sakura-dōri-linjalle vuonna 2011.


title: Nagoyan metro

text: Nagoyan metroon kuuluu kuusi linjaa. Higashiyama-linja ja Sakura-dōri-linja ovat keskikaupungilla itä–länsisuuntaisia linjoja, jotka kohtaavat toisensa Nagoyan rautatieasemalla ja Imaikessa, jossa Sakura-dōri-linja kääntyy etelään palvellakseen kaupungin eteläisiä lähiöitä. Tsurumai-linja vuorostaan kulkee keskustan läpi pohjois–eteläsuuntaisesti ja jatkaa sitten kaupungin kaakkoisiin lähiöihin. Myös Meijō-linja kulkee keskustassa pohjois–eteläsuunnassa Tsurumai-linjan itäpuolella, jatkaa merkittävälle Kanayaman rautatieasemalle ja tekee sen jälkeen täyden ympyrän kiertäen kaupungin itäosien kautta. Meikō-linja on Meijō-linjasta Kanayamassa erkaneva haaralinja, joka palvelee Nagoyan satama-alueita.


title: Nagoyan metro

text: Kuudes linja, Kami-Iida-linja, on vain yhden asemavälin mittainen ja siitä on vaihtoyhteys Meijō-linjaan Heian-dōrin metroasemalla. Linjalta harjoitetaan Meitetsun Komaki-rautatielinjalle vastavuoroista läpiajoliikennettä, joka aloitettiin heti linjan valmistuttua vuonna 2003. Myös Tsurumai-linjalta harjoitetaan läpiajoliikennettä Meitetsun rautatieverkkoon: pohjoispäästä Inuyama-linjalle Inuyaman suuntaan, eteläpäästä Toyota-linjalle Toyotan kaupunkiin saakka.


title: Everythang’s Corrupt

text: Everythang’s Corrupt on yhdysvaltalaisen rap-artisti Ice Cuben kymmenes studioalbumi, joka julkaistiin 7. joulukuuta 2018.


title: Everythang’s Corrupt

text: Albumin ensimmäinen single "Everythang’s Corrupt" ilmestyi vuonna 2012. 9. marraskuuta 2018 Ice Cube julkaisi albumin toisen singlen "Arrest the President". 4. joulukuuta 2018 julkaistiin levyn kolmas single "That New Funkadelic".


title: Everythang’s Corrupt

text: Ice Cube ilmoitti työstävänsä "Everythang’s Corrupt" -nimistä albumia jo vuonna 2012. Albumin ilmoitettiin ilmestyvän toukokuussa 2014, joka kuitenkin peruuntui Ice Cuben kiireisen elokuvauran vuoksi. Syyskuussa 2018 albumille julkistettiin kansikuva. Lokakuussa 2018 Ice Cube ilmoitti albumin ilmestymispäiväksi 7. joulukuuta 2018.


title: Keltainen vallankumous

text: Keltainen vallankumous, EDSA-vallankumous tai kansan vallankumous oli helmikuussa 1986 Filippiineillä tapahtunut vallankumous, joka päätti maan pitkäaikaisen presidentti Ferdinand Marcosin valtakauden. Marcos oli valittu vaaleilla maan presidentiksi vuonna 1965 ja ensin hän oli luvannut taistella esimerkiksi korruptiota vastaan. Vastustus hänen toimilleen kuitenkin kasvoi ja vuonna 1972 hän julisti valtaansa vahvistaakseen poikkeustilan. Kritiikki niin kotimaassa kuin ulkomaillakin kasvoi ja vuoden 1986 vaalien jälkeen Marcosia syytettiin laajasta vaalivilpistä. Kiristyneen tilanteen kuluessa Marcos pakeni lopulta maasta 25. helmikuuta 1986 ja presidentiksi nousi opposition johtohahmo Corazon Aquino.


title: Keltainen vallankumous

text: Ferdinand Marcos oli valittu Filippiinien presidentiksi vuonna 1965. Hän oli saanut mainetta esimerkiksi väitteistään vastarintaliikkeen aikaisista sotilasansioistaan, minkä lisäksi hän ajoi taistelua korruptiota vastaan. Vaatimattomista taustoista lähtöisin ollut Marcos oli mennyt naimisiin rikkaan Romualdezin suvun Imelda Romualdezin kanssa. Maan vaikutusvaltaiset sokeriparonisuvut pitivät Marcosia silti nousukkaana ja suuri osa heistä vastusti Marcosin hallintoa. Marcos toteutti valtakautensa alkupuolella useita uudistushankkeita rakennuttaen esimerkiksi uusia maantietä. Hänet valittiin uudestaan presidentiksi vuonna 1969. 1970-luvulla Filippiinien talous alkoi kuitenkin kärsiä esimerkiksi raakaöljyn hinnan noususta ja tuhoisasta taifuunista vuonna 1971. Edellä mainittuna vuonna Manilassa oli myös murhattu liberaalisen puolueen Sergio Osmena Jr. ja Gerardo Roxas. Marcos syytti murhasta Filippiinien kommunisteja ja vuonna 1972 hän julisti maahan poikkeustilan.


title: Keltainen vallankumous

text: Filippiinien perustuslaki rajasi presidentin virkakausien määrän korkeintaan kahteen, mutta Marcos oli ratkaissut ongelman poikkeustilalla, jonka turvin hän alkoi myös ajaa omaa uutta yhteiskuntajärjestelmäänsä nimeltä "Uusi yhteiskunta". Puolueet ja ammattiyhdistysliikkeet kiellettiin ja niiden tilalle tarjottiin niin sanottuja barangay-neuvostoja. Vaimostaan Imeldasta Marcos teki Metro Manilan kaupunginjohtajan. Tukenaan Marcosilla oli pikkuliikemiesten joukko, joita kutsuttiin nimellä ""cronies"" eli tallitoverit. Tukijoiden joukko söi maan perinteisesti vaikutusvaltaisten sokeriparonien valtaa. Marcosin hallinnon kautta yhteistyötä tekemällä saavutetut voitot sijoitettiin kuitenkin usein Filippiinien sijaan sveitsiläisille pankkitileille ja Yhdysvaltoihin.


title: Keltainen vallankumous

text: Marcosin ja häntä tukeneiden liikemiesten toiminta herätti lopulta esimerkiksi Maailmanpankin, Kansainvälisen valuuttarahastojen ja Yhdysvaltojen huomion. Marcosin kannatusta Yhdysvalloissa ja sokeriparonien keskuudessa laskivat myös Marcosin kiihtyvät sotatoimet Mindanaon muslimeja ja kommunistien aseellista haaraa Uutta kansanarmeijaa vastaan. Sokeriruokoviljelmät kärsivät sissien toiminnasta ja Yhdysvallat huolestui tukikohdistaan Clarkissa ja Subic Baylla. Vuonna 1980 Marcos joutuikin vapauttamaan joitakin poliittisia vankeja, kuten Yhdysvaltoihin sittemmin siirtyneen Benigno Aquinon. Vuonna 1981 järjestettiin uudet presidentinvaalit, jotka Marcos voitti. Noin 40 % filippiiniläisistä oli kuitenkin boikotoinut vaaleja. Aquino palasi Yhdysvalloista 21. elokuuta 1983, mutta hänet murhattiin ampumalla jo lentokentällä. Maan oppositio yhdistyi Marcosia vastaan Aquinon lesken Corazon Cojuangco Aquinon johdolla. Samalla Marcosin terveydentila oli horjunut, mutta hän päätti kuitenkin kasvavan kritiikin edessä järjestää uudet presidentinvaalit vuonna 1986.


title: Keltainen vallankumous

text: Presidentinvaalit 1986 järjestettiin 7. helmikuuta ja Marcos voitti päävastustajansa Corazon Aquinon. Oppositio syytti kuitenkin Marcosia laajamittaisesta vaalivilpistä. Filippiinien katolilaisen kirkon kardinaali Jaimie Sin kääntyi Aquinon puolelle ja kirkon "Radio Veritas" -radioasemasta tuli tärkeä opposition äänitorvi. Myös sympatiat länsimaissa olivat kääntyneet lopullisesti Marcosia vastaan. Armeija jakautui Marcosin kannattajiin ja vastustajiin. Sadattuhannet filippiiniläiset osoittivat mieltään Marcosia vastaan. Mielenosoittajia vastassa olivat Marcosin puolella olleet sotilaat, joista osa loikkasi kapinallisten puolelle. Kapinallisiin liittyivät esimerkiksi seitsemän taisteluhelikopterin miehistöt, vaikka aluksi oli näyttänyt siltä, että ne alkaisivat tulittaa väkijoukkoja. Loppujen lopuksi väkivaltaisilta yhteenotoilta sotilaiden ja mielenosoittajien välillä vältyttiin. Osapuolten välille muodostui räjähdysherkkä pattitilanne, joka päättyi lopulta Marcosin paetessa maasta Yhdysvaltojen painostuksesta Havaijille 25. helmikuuta. Marcos vietti sittemmin loppuelämänsä maanpaossa.


title: Keltainen vallankumous

text: Marcosin paettua valtaan nousi Corazon Aquino ja maassa vallitsi ensin yleinen innostuksen ilmapiiri. Lopulta vallanvaihdos ei kuitenkaan ratkaissut maan monia ongelmia välittömästi. Esimerkiksi maauudistusta ei saatu toteutettua tyydyttävällä tavalla ja muslimien sekä kommunistien sissijärjestöt jatkoivat toimintaansa epäonnistuneiden neuvottelujen jälkeen. Aquinon hallintoa vastaan tehtiin kaikkiaan seitsemän vallankaappausyritystä, jotka tukahdutettiin Yhdysvaltojen avulla. Olot rauhoittuivat jossain määrin vasta Aquinon seuraajan Fidel Ramosin valtaannousun jälkeen. Marcosin ja hänen tukijoidensa toimien aikana Filippiinien on arvioitu menettäneen miljardeja dollareja kavallusten ja korruption kautta.


title: Nainen (Dannyn albumi)

text: Nainen on suomalaislaulaja Dannyn vuonna 2002 ilmestynyt albumi, joka julkaistiin kansainvälisena naistenpäivänä 8. maaliskuuta. Musiikkitoimittajien Kuukauden levy -raati valitsi "Naisen" maaliskuussa 2002 toiseksi parhaaksi albumiksi. Albumin radiohittejä olivat ”Tumma silmät salamoi” ja ”Nainen”.


title: Ava Max

text: Amanda Ava Koci (s. 16. helmikuuta 1994) on yhdysvaltalainen pop-laulaja joka käyttää artisti-nimeä Ava Max. Hänen kappaleensa "Sweet but Psycho" saavutti ykkössijan ruotsalaisella Sverigetopplistan- ja norjalaisella VG-lista sijoituslistoilla, sekä Suomessa ja Tanskassa.


title: Turun lohko (1939)

text: Turun lohko oli Suomen rannikkotykistöön kuuluva rannikkopuolustusyksikkö, joka muodostettiin 10. syyskuuta 1939 liittyen 1. syyskuuta 1939 Saksan valtakunnan Puolaan hyökkäämisen johdosta 3. syyskuuta 1939 Britannian ja Ranskan sodanjulistuksin laajenneeseen toiseen maailmansotaan. Turun Lohkon itäpuolella oli Hangon lohko, länsipuolella Ahvenanmaan lohko sekä pohjoispuolella Satakunnan lohko.


title: Turun lohko (1939)

text: Tästä katsotaan Turun Rannikkorykmentin varsinaisen historian alkaneen. Sodan uhan kasvaessa linnakkeiden rakennustöitä kiirehdittiin, mutta määrärahojen puutteen takia oli linnakkeiden hoito laiminlyöty 1920- ja 1930-luvuilla. Tykkitilanne saatiin tyydyttäväksi rannikkotykkien osalta, mutta ilmatorjuntatykeistä oli huutava pula. Myös tulenjohto- ja viestikalustossa oli suuria puutteita.


title: Turun lohko (1939)

text: 14. joulukuuta 1939 Utön linnakkeelta havaittiin kello 11 kahden projeti-7 -luokan hävittäjän lähestyvän. Noin 11½:n kilometrin päässä Utöstä ammuttiin kuuden tuuman Canet-rannikkotykkien pattereilla. Utöltä tehtyjen havaintojen mukaan toinen G-luokan hävittäjistä sai yhden osuman. Hävittäjät päästivät ilmaan savua ja irtautuivat. Savujen hälvettyä nähtiin vain yksi hävittäjä jäljellä: toisen uskottiin uponneen. Toinen hävittäjistä oli Gnevnyj


title: Turun lohko (1939)

text: Turun Lohkon kokoonpano oli seuraava:


title: Turun lohko (1939)

text: Tykistötilanne Turun Lohkolla 10.11.1939


title: Rannikkotykistörykmentti 1

text: Rannikkotykistörykmentti 1 on Suomessa tarkoittanut seuraavia yksiköitä:


title: Castore-luokka

text: Castore-luokka oli Italian laivaston kahden aluksen muodostama tykkiveneluokka.


title: Castore-luokka

text: Sotaministeriön tilaamien alusten rakennustyöt aloitettiin 1888 ja ne valmistuivat 1889-1891. Alukset luovutettiin laivastolle 1891-1892 Kruppin valmistamien 40 cm/32 -tykkien koealustoina. Tykki painoi 117 tonnia ja sen maksimi korotuskulma oli kolmetoista astetta. Tykin ammus painoi 1 980 naulaa ja sen nopeus oli etriä sekunnissa.


title: Navi Mumbain kansainvälinen lentoasema

text: Navi Mumbain kansainvälinen lentoasema on rakenteilla oleva lentoasema Mumbain metropolialueella. Se tulee olemaan toinen metropolialueen lentoasema Chhatrapati Shivajin kansainvälinen lentoaseman lisäksi. Lentokentälle tulee kaksi 3810 metrin pituista kiitotietä.


title: Navi Mumbain kansainvälinen lentoasema

text: Lentoasema yhdistetään hyperloopilla Mumbaihin ja Puneen.


title: Lydia (peli)

text: Lydia on vuonna 2017 englanniksi julkaistu tietokonepeli, jonka Alko julkaisi suomenkielisenä ilmaiseksi mobiilialustoille vuonna 2018. Pohjanmaalaisen Platonic Partnershipin kehittämä Lydia käsittelee alkoholismia ja vanhempien alkoholin käyttöä lapsen näkökulmasta ja se antaa pelaajalle mahdollisuuden kokea, miltä aikuisen alkoholinkäyttö lapsesta tuntuu. Useita kertoja palkittu peli on saanut kiitosta myös pelaajilta. Lydian keräämiä palkintoja ovat mm. Finnish Game Awardsin ”Vuoden luova saavutus”, Pelit-lehden lukijoiden valitsema ”Vuoden kotimainen peli” sekä Raittiuden Ystävät ry:n myöntämä ”Vuoden raittiusteko 2018”.


title: Acciaio-luokka

text: Acciaio-luokka oli Italian kuninkaallisen laivaston kolmentoista aluksen muodostama sukellusveneluokka, joka muodostaa viidennen alaluokan 600-tonnin rannikkosukellusveneistä. Luokan alusten valmistus aloitettiin 1940-1941 ja ne valmistuivat 1941-1942. Ne osallistuivat toiseen maailmansotaan, jonka aikana kahdeksan alusta tuhoutui ja yksi vallattiin. Lopuista kaksi jatkoi palvelustaan Italian merivoimissa ja yksi luovutettiin sotakorvauksena Neuvostoliitolle.


title: Acciaio-luokka

text: Luokan alukset olivat paranneltuja versioita Adua- ja Perla-luokkien aluksista. Niissä oli muun muassa pienempi torni, mikä paransi alusten vakautta ja pienensi silhuettia. Luokan kolmestatoista aluksesta kuusi valmistettiin CRDA:n Monfalconen telakalla, neljä OTO:n Muggianon telakalla ja loput kolme Cantieri Tosilla Tarantossa.


title: Acciaio-luokka

text: Alusten uppouma pinta-ajossa oli 697 ja sukelluksissa 850 pitkää tonnia. Niiden pituus oli 60,18, leveys 6,44 ja syväys 4,78 metriä. Alusten aseistuksena oli keulassa neljä ja perässä kaksi 533 millimetrin torpedoputkea. Aseistusta täydensi 100 millimetrin 45 pituuskaliiperin kansitykki. Ilmatorjunta-aseistuksena aluksilla oli yksi tai kaksi kappaletta 20 millimetrin ilmatorjuntatykkiä tai kaksiputkista 13,2 millimetrin konekivääriä.


title: Acciaio-luokka

text: Luokan alusten propulsiojärjestelmä tuotti kahteen akseliin pinta-ajossa kahdella Fiat-dieselmoottorilla 1 400 hevosvoimaa, mikä mahdollisti 14 solmun huippunopeuden. Sukelluksissa kaksi CRDA-sähkömoottoria tuotti vastaavasti 800 hevosvoimaa mahdollistaen 7,7 solmun huippunopeuden. Aluksilla oli tankeissa 78 tonnia polttoöljyä. Tosin valmistamilla aluksilla oli voimakkaammat dieselmoottorit kuin muilla, mikä mahdollisti 14,7 solmun nopeuden pinta-ajossa. Tosin aluksilla oli myös CRDA:n sähkömoottorit vaihdettu joko Ansaldon tai Marellin sähkömoottoreihin. Tehokkaamman propulsion seurauksena alusten perän torpedoputket poistettiin.


title: Adua-luokka

text: Adua-luokka oli Italian kuninkaallisen laivaston seitsemäntoista aluksen muodostama sukellusveneluokka, joka muodostaa neljännen alaluokan 600-tonnin rannikkosukellusveneistä. Luokan alukset valmistuivat 1930-luvun lopulla ja ne osallistuivat toiseen maailmansotaan, jonka aikana kuusitoista alusta tuhoutui.


title: Adua-luokka

text: Luokan alukset olivat toisintoja Perla-luokan aluksista. Luokan alusten uppouma oli pinta-ajossa 680 ja sukelluksissa 844 tonnia. Alusten pituus oli 60,18 metriä ja niiden leveys 6,45 ja syväys 4,7 metriä.


title: Adua-luokka

text: Aluksilla oli pinta-ajoa varten kaksi 600 hevosvoiman dieselmoottoria, jotka kumpikin oli kytketty omaan akseliin. Sukelluksissa akseleita pyörittivät kaksi 400 hevosvoiman sähkömoottoria. Alukset saavuttivat pinta-ajossa 14 ja sukelluksissa 7,5 solmun nopeuden. Pinta-ajossa 10,5 solmun nopeudella alusten toimintamatka oli 3 180 merimailia. Sukelluksissa neljän solmun nopeudella toimintamatka oli 74 merimailia.


title: Adua-luokka

text: Alusten aseistuksena oli kuusi 533 millimetrin torpedoputkea, joista neljä oli keulassa ja kaksi perässä. Kuhunkin putkeen oli yksi torpedo aluksen varastossa eli aluksella oli kaikkiaan kaksitoista torpedoa. Aluksilla oli lisäksi 100 millimetrin kansitykki. Ilmatorjunta-aseistuksena oli yksi tai kaksi kaksiputkista 13,2 millimetrin konekivääriä.


title: Bruderhof

text: Bruderhof on anabaptistinen kristillinen yhteisö, joka harjoittaa yhteisomistusta seuraten esimerkkiä, jonka se katsoo löytävänsä Raamatun Apostolien teoista. Heillä on yhteisöjä Yhdysvalloissa, Iso-Britanniassa, Saksassa, Australiassa ja Paraguayssa. Yhteisomistuksen lisäksi liikkeen opillisiin erityispiirteisiin kuuluvat aikuiskaste, väkivallattomuus, ja elinikäinen aviouskollisuus.


title: Bruderhof

text: Yhteisön perusti vuonna 1920 Saksassa protestanttiteologi Eberhard Arnold yhdessä vaimonsa Emmyn ja tämän siskon Else von Hollanderin kanssa. Kauhistuneena lisääntyvästä sosiaalisesta epäoikeudenmukaisuudesta ja ensimmäisen maailmansodan kauhuista he etsivät vastauksia Jeesuksen opetuksista, erityisesti Vuorisaarnasta. Tämän tutkiskelun myötä he kokivat kutsumusta radikaaliin opetuslapseuteen, antamaan kaiken Kristukselle. Tämän vuoksi he muuttivat Berliinin kodistaan Sannerzin kylään, Sinntaliin. Siellä he yhdessä pienen joukon samanmielisiä kanssa alkoivat harjoittaa yhteisomistusta, minkä he näkivät Jerusalemin alkuseurakunnan esimerkin mukaiseksi. Pian he omaksuivat nimen Bruderhof, "veljien paikka".


title: Bruderhof

text: Arnold oli saanut paljon vaikutteita hutteriiteista, joiden historiasta hän oli lukenut. Esimerkiksi termi "Bruderhof" oli omaksuttu heiltä. Hän tuli 1920-luvulla tietoiseksi siitä, että hutteriitteja oli yhä olemassa, ja hän sai itävaltalaiselta anabaptistioppineelta Robert Friedmannilta tammikuussa 1926 hutteriittien Dariusleutin vanhimman Darius Walterin osoitteen. Arnold otti yhteyttä Walteriin saman vuoden aikana. Pian hän pyysikin hutteriitteja hyväksymään Bruderhof-yhteisön yhteyteensä, vaikkei Arnold ollut koskaan tavannut ketään hutteriittia kasvokkain. Arnold kirjoitti myöhemmin perusteluna haluavansa varmistaa Bruderhofin jatkuvuuden luomalla konkreettisen yhteyden samanmieliseen anabaptistiryhmään. Arnold ei halunnut perustaa jälleen uutta protestanttista lahkoa, vaan luoda yhteyden jo olemassaolevaan ryhmään.


title: Bruderhof

text: Ymmärrettävästi hutteriitit eivät halunneet suostua Arnoldin pyyntöön ilman henkilökohtaisia keskusteluja ja varmuutta Arnoldin anabaptismin sisällöstä. Niinpä Arnold matkusti vuonna 1930 Pohjois-Amerikkaan vieraillen kaikissa silloin olemassa olleissa 33 hutteriittien yhteisössä hänen pyrkiessään niiden kanssa täyteen yhteyteen ja keräten varoja. Arnoldin päiväkirjat kertovat pastori Christian Waldnerin haastatelleen häntä viisi tuntia erilaisista teologisista aiheista. Toisessa tilanteessa muutamat hutteriitit ottivat Arnoldin päiväkirjan ilman lupaa nähdäkseen mitä hän kirjoitti. Arnold oli hyvin innoissaan monista näkemistään asioista, joita hän sittemmin sovelsi omassa Bruderhofissaan. Hän kuitenkin suri hutteriittien jakautuneisuutta kolmeen eri ryhmään sekä koki, että ryhmä ammensi liikaa liikkeen myöhemmistä vaiheista eikä niinkään 1500-luvun alkuvaiheista, jolloin se kasvoi nopeiten, oli aktiivinen lähetystyössä ja halukas marttyyriyteen. Tämä vaihe hutteriittien historiassa inspiroi Arnoldia erityisen paljon.


title: Bruderhof

text: Hutteriitit olivat vaikuttuneita Arnoldin raamatuntuntemuksesta ja tiedoista hutteriittien varhaishistoriasta ja tämän henkilökohtaisesta sitoutuneisuudesta yhteisölliseen elämään. Niinpä vuoden 1930 joulukuussa hutteriittipastoreiden kokous, joka puhui kaikkien kolmen haaran puolesta, hyväksyi virallisesti Bruderhofin hutteriittien yhteyteen. Arnold kastettiin uudelleen, mikä oli hänelle toinen kerta aikuisiällä, ja asetettiin hutteriittipastorin virkaan. Arnoldin mukaan Bruderhofista tuli näin ensimmäinen yhteisö, joka kuului yhtaikaa kaikkiin kolmeen hutteriittien haaraan, Dariusleutiin, Schmiedeleutiin ja Lehrerleutiin. Hutteriitit itse viittasivat Bruderhofiin myöhemmin nimellä "Arnoldleut", mutta ryhmä kieltäytyi johdonmukaisesti hyväksymästä tätä nimeä.


title: Bruderhof

text: 15 ensimmäisen vuoden aikana yhteisöön muutti nuoria ympäri Eurooppaa jäsenmäärän noustessa 150:een. Adolf Hitlerin noustua Saksassa valtaan vuonna 1933 joutuivat Bruderhofin jäsenet kansallissosialistien painostuksen kohteeksi vakaumuksensa vuoksi. He esimerkiksi kieltäytyivät tekemästä Hitler-tervehdystä, palvelemasta Saksan armeijassa sekä hyväksymästä valtion opettajaa kouluunsa. 1936 Bruderhof hankki maatilan Englannin Cotswoldsista. Sen oli tarkoitus toimia lähetysasemana, mutta myös turvapaikkana siltä varalta, että natsien vaino pakottaisi yhteisön pakenemaan. Vuonna 1937 salainen poliisi hajotti yhteisön asevoimin, vei sen varat, pidätti useita jäseniä ja antoi lopuille 48 tuntia aikaa poistua maasta.


title: Bruderhof

text: Mennoniitta-, kveekari- ja katolisten ystävien avulla kaikki jäsenet jälleenkohtasivat Englannissa, ja vuoteen 1940 mennessä tämän pakolaisyhteisön koko oli kaksinkertaistunut siihen liittyneiden englantilaisten myötä. Jäsenmäärä kohosi 350:een. Moni I maailmansodan kauhut kokenut halusi omistautua rauhanomaiselle elämälle ja liittyi siksi yhteisöön. Toisen maailmansodan alettua Britannian hallitus kuitenkin kehoitti yhteisöä joko hyväksymään joukkoonsa kuuluvien Saksan kansalaisten internoinnin tai poistumaan maasta. Päätettyään pysyä yhdessä lähes kaikki yhteisön jäsenet muuttivat Paraguayhin. Siellä he viettivät seuraavat 20 vuotta ankarassa, vieraassa ilmastossa toimien maanviljelijöinä huolimatta siitä, että he olivat pääosin kaupungissa kasvaneita eurooppalaisia. He perustivat myös sairaalan, joka palveli tuhansia paikallisia potilaita. Kolme jäsentä oli jäänyt Englantiin ja perusti pian uuden yhteisön, johon liittyi iso joukko uusia jäseniä. Vuonna 1954 perustettiin Yhdysvaltain ensimmäinen yhteisö New Yorkin Riftoniin. Vuonna 1962 Paraguayn yhteisöt lopetettiin.


title: Bruderhof

text: Vuonna 1971 perustettiin East Sussexiin Darvellin yhteisö. Se oli tarkoitettu tavoittamaan erityisesti niitä, joiden ei ollut mahdollista matkustaa Yhdysvaltoihin. Vuonna 1999 perustettiin ensimmäinen yhteisö Australiaan, ja vuonna 2002 liike perusti uudelleen yhteisön Saksan Sannerziin, Bruderhofin alkuperäiseen kotiin. Vuonna 2003 perustettiin ensimmäinen urbaani Bruderhof -yhteisö New Jerseyn Camdeniin. Vuonna 2009 perustettiin uudelleen yhteisö Paraguayhin.


title: Bruderhof

text: Bruderhof katsoo edustavansa anabaptistista traditiota. Se mainitsee muina saman tradition edustajina mennoniitat ja amissit, mutta pitää näitä läheisempänä itselleen hutteriitteja, joihin heitä yhdistää yhteisomistuksen periaate sekä pyrkimys elää veljellisessä ja sisarellisessa rakkaudessa. Liike tunnustaa Raamatun auktoriteetin kaikissa uskon ja elämän kysymyksissä ja hyväksyy Apostolisen ja Nikean uskontunnustuksen. Liike mainitsee oppiinsa erityisesti vaikuttavan ja inspiroivan Apostolien tekojen 2. ja 4. luvun sekä Vuorisaarnan.


title: Bruderhof

text: Bruderhofin yhteisöt ovat avoimia uusille jäsenille, mutta he eivät aktiivisesti yritä värvätä jäseniä, sillä Bruderhof ei pidä itseään ainoana kristillisenä yhteisönä eikä ainoana tienä pelastukseen. Uusien jäsenten tulee olla vähintään 21-vuotiaita ja heidän pitää olla käynyt uskovien kasteella. Yhteisössä syntyneet lapset eivät tule automaattisesti jäseniksi, sillä heidänkin on koettava erityinen kutsu elää yhteisössä.


title: Bruderhof

text: Bruderhofin yhteisöissä harjoitettu yhteisomistus merkitsee sitä, ettei kukaan jäsen omista mitään. Kaikki omaisuus kuuluu yhteisölle. Uuden jäsenen liittyessä yhteisöön kaikki hänen tulonsa ja omaisuutensa annetaan kirkolle ja jokaiselle annetaan elämään tarpeelliset hyödykkeet kuten ruokaa, vaatteita ja asunto. Jokainen on tilivelvollinen yhteisölle käyttämästään rahasta eikä kukaan jäsen ole toista rikkaampi tai köyhempi.


title: Bruderhof

text: Bruderhofiin kuuluvat pyrkivät pukeutumaan vaatimattomasti ja kunnioittavasti, mikä erottaa heidät jossain määrin muusta väestöstä. He välttävät sekä varallisuutta ilmaisevaa pukeutumista sekä sellaista pukeutumista, joka olisi provokatiivista tai seksuaalista. Pukeutumisella halutaan myös kunnioittaa sitä eroa, jonka Jumalan katsotaan luoneen miehen ja naisen välille. Naisten pukeutumiseen kuuluu mekko ja pään peittäminen. Miesten vaatetus ei eroa yhtä paljon valtaväestöstä mutta on myöskin yksinkertainen.


title: Bruderhof

text: Liike ilmoittaa jäsenmääränsä olevan yli 2 900. Yhteisöjen koko vaihtelee noin 20:stä 350:een. Yhteisöjä perustetaan tarvittaessa lisää ja osana sitoutuneisuutta liikkeelle jäsenet muuttavat tarvittaessa uusiin kohteisiin perustamaan yhteisöjä. Eniten yhteisöjä on Yhdysvalloissa, 14. Iso-Britanniassa ja Australiassa on kummassakin 3, Saksassa 2 ja Paraguayssa yksi.


title: Oranssi Asunnot

text: Oranssi Asunnot on Oranssi ry:n omistama voittoa tavoittelematon osakeyhtiö, joka tarjoaa yhteisöllistä ja omatoimista asumista nuorille. Oranssi Asunnot peruskorjaa ja kunnostaa vanhoja rakennuksia kohtuuhintaisiksi nuorisoasunnoiksi. Asuminen eroaa tavallisesta vuokra-asumisesta selkeimmin asukkaiden aktiivisuuden vuoksi. Asukkaat osallistuvat talojen peruskorjaukseen sekä huolehtivat pitkälti itse talojen ylläpidosta.


title: Oranssi Asunnot

text: Nuorille asuntoja vaatinut Oranssi valtasi ensimmäiset talonsa Helsingin Kumpulassa vuonna 1990. Oranssi Asunnot perustettiin vuonna 1992 hallinnoimaan Oranssin asumistoimintaa. Alun perin talonvaltauksista alkunsa saanut toiminta vakiintui, kun Oranssi neuvotteli vuokrasopimuksen kahteen vanhaan purku-uhan alla olleeseen puutaloon Helsingin Kumpulassa. Talot olivat huonokuntoisia ja peruskorjausta vailla. Asukkaat kunnostivat talot talkoovoimin, minkä vuoksi asuntojen vuokrataso kyettiin pitämään edullisena. Oranssi Asuntojen toiminta on vuosien mittaan laajentunut.


title: Oranssi Asunnot

text: Oranssi Asunnoilla on kolmetoista nuorisoasumiseen tarkoitettua puutaloa eri puolilla Helsinkiä. Oranssin asuinyhteisöt sijaitsevat Kumpulassa, Arabiassa, Herttoniemessä, Tapanilassa, Pasilassa ja Pakilassa, joissa on yhteensä 74 vuokra-asuntoa. Taloissa asuu noin satakolmekymmentä asukasta. Yhtiön hallinnassa olevista kolmestatoista puutalosta yksitoista on Oranssi Asuntojen omistamia ja kaksi on vuokralla Helsingin kaupungilta. Kaikki talot yhtä lukuun ottamatta on suojeltu Museoviraston sr-2-suojelumerkinnällä..


title: The New Times

text:
The New Times () on venäjänkielinen lehti, joka ilmestyy Venäjällä. Se ilmestyy nykyisin ainoastaan verkossa. Lehti suhtautuu kriittisesti venäläisiin vallanpitäjiin.
Lehti sai 22 miljoonan ruplan (300 000 euroa) suuruisen sakon, kun se moskovalaisen tuomioistuimen mukaan ilmoitti ulkomailta tulleesta rahoituksesta liian myöhään. Sakko vastaa lehden vuotuista budjettia. Lehden tueksi perustetulle pankkitilille tuli lukijoiden lahjoituksia yli sakon määrä. Lehden päätoimittajan Jevgenija Albatsin mukaan sakkojen tarkoitus oli kaataa lehti.


title: The New Times

text: Lehden taustalla on säätiö, joka on saanut lahjoituksia venäläisiltä, mutta viranomaiset määrittelivät sen vuonna 2014 ”ulkomaiseksi agentiksi”, ja se määrättiin kesällä 2018 kertomaan rahoituksestaan. Päätoimittajan mukaan niin tehtiin. Tutkinta lopetettiin mutta aloitettiin uudestaan. Vaikka tuomari ilmoitti syksyllä syyteoikeuden vanhentumisesta, oikeus totesi lokakuussa toisin ja langetti sakon, josta lehti aikoo valittaa. Tilanteen arvellaan johtuvan kriittisestä Putin-juttusarjasta, jonka lehti julkaisi presidentinvaalien jälkeen.


title: Trietyyliortoformaatti

text: Trietyyliortoformaatti eli trietyyliortoformiaatti (CHO) on ortoestereihin kuuluva orgaaninen yhdiste. Yhdistettä käytetään reagenssina orgaanisen kemian synteeseissä.


title: Trietyyliortoformaatti

text: Huoneenlämpötilassa trietyyliortoformaatti on väritöntä nestettä. Yhdisteellä on havupuita muistuttava tuoksu. Trietyyliortoformaatti liukenee hieman veteen, mutta myös hydrolysoituu veden vaikutuksesta erityisesti happamissa olosuhteissa. Yhdiste liukenee useisiin orgaanisiin liuottimiin kuten etanoliin ja dietyylieetteriin.


title: Trietyyliortoformaatti

text: Trietyyliortoformaattia valmistetaan natriumetoksidin ja kloroformin välisellä reaktiolla. Myös etanolin ja vetysyanidin välistä reaktiota voidaan käyttää. Trietyyliortoformaattia käytetään orgaanisen kemian synteeseissä. Yhdiste reagoi karbonyyliyhdisteiden kanssa muodostaen etyyliasetaaleja, karboksyylihappojen kanssa muodostaen estereitä ja diolien kanssa muodostaen alkeeneja. Yhdisteestä valmistetaan myös hartseja ja syaniiniväriaineita.


title: Pikikärsäkkäät

text: Pikikärsäkkäät ("Pissodes") on kovakuoriaisten lahkoon kuuluva kärsäkässuku. Sukuun kuuluu yli satakaksikymmentä lajia, mutta lajimäärä vaihtelee eri lähteissä. Pikikärsäkkäät ovat metsien tuholaisia.


title: Keskuskoulu (Raahe)

text: Keskuskoulu on koulu, joka sijaitsee Raahen keskustassa. Siellä toimivat vuosiluokat 1-6. Koulu on taide- ja kulttuuripainotteinen.


title: Keskuskoulu (Raahe)

text: Keskuskoulun koulurakennuksen suunnitteli arkkitehti Johan Jacob Ahrenberg, ja se valmistui vuonna 1912. Rakennuksessa on yhdistelty muun uusrenessanssia ja klassismia sekä doorilaisia ja joonialaisia pylväitä.


title: Nakkilan liikuntahalli

text: Nakkilan liikuntahalli on remontissa ja aukeaa käyttöön 1.2.2018.


title: Nakkilan liikuntahalli

text: Liikuntahalliin tulee toimistotilat, sali, juoksusuora, kioski ja mahdollisesti kumimattoinen liikuntasali.


title: Lainanvälittäjät

text: Lainanvälittäjät ovat verkossa toimivia palveluja, joilla ei ole omia lainoja. Ne eivät lainaa rahaa, vaan ovat erikoistuneet lainahakemusten kilpailuttamiseen. Lainanhakijan täytettyä lainanvälittäjän hakemuslomakkeen se lähtee heti jopa 25 pankille, jotka antavat siitä lainatarjoukset. Nämä tarjoukset pankit lähettävät lainanhakijan sähköpostiin. Hakija löytää halvimman tarjouksen vertaamalla niiden todellisia vuosikorkoja. Hän hyväksyy yhden, jolloin muut tarjoukset raukeavat itsestään. Velkasuhde syntyy lainanhakijan ja pankin välille.


title: Holvi (yritys)

text: Holvi Payment Services Oy on suomalainen mikroyrittäjien taloudenhallinnan palveluja tuottava yritys. Yritys tunnetaan paremmin nimellä Holvi. Sen tarjonnan keskiössä on yritystili, johon on yhdistetty laskutustyökalu, oma verkkokauppa, talousraportit ja automatisoituja kirjanpito-ominaisuuksia.


title: Holvi (yritys)

text: Holvi tarjoaa mikroyrittäjille, pienyrityksille ja yhdistyksille yritystilin, mutta se ei ole pankki, vaan Holvilla on Finanssivalvonnan myöntämä maksupalvelulaitoksen toimilupa.


title: Holvi (yritys)

text: Holvin perustivat Helsingissä vuonna 2011 Tuomas Toivonen, Kristoffer Lawson, Teemu Hukkanen ja Mikko Teerenhovi. Vuonna 2016 espanjalainen pankkikonserni BBVA osti Holvin.


title: Holvi (yritys)

text: Tuomas Toivonen, Kristoffer Lawson, Teemu Hukkanen ja Mikko Teerenhovi perustivat Holvin Helsingissä vuonna 2011. Yrittäjinä itsekin toimineet perustajat olivat havainneet helppokäyttöisen yritystilin puuttuvan markkinoilta ja rakensivat Holvin vastaamaan tähän tarpeeseen. Vuonna 2014 Holvi sai Finanssivalvonnalta maksupalvelulaitoksen toimiluvan ja laajensi toimintansa 19 eurooppalaiseen maahan.


title: Holvi (yritys)

text: Vuonna 2016 espanjalainen pankkikonserni BBVA osti Holvin. Oston myötä Holvi säilytti edelleen itsenäisyytensä ja jatkoi Finanssivalvonnan myöntämän maksupalvelulaitoksen toimiluvalla. Vuonna 2016 Holvi haki jalansijaa Saksassa ja Itävallassa.


title: Holvi (yritys)

text: Holvi on kasvanut voimakkaasti BBVA:n oston jälkeen: vuonna 2014 yritys työllisti 9 ihmistä, vuonna 2016 noin 20 henkeä ja vuonna 2018 työntekijöiden lukumäärä on jo 90. Holvin pääkonttori sijaitsee Helsingissä, ja sillä on toimistot myös Madridissa ja Berliinissä.


title: Holvi (yritys)

text: Holvilla on Euroopan laajuinen toimilupa, ja se tarjoaa palveluitaan koko EU:n alueella. Holvin palvelut on saatavilla suomeksi, englanniksi ja saksaksi.


title: Holvi (yritys)

text: Vuonna 2017 Holvi ryhtyi yhteistyöhön Viron e-Residency-ohjelman kanssa. Näin mikroyrittäjät ympäri maailman voivat perustaa yrityksen Viroon e-kansalaisina ja käyttää Holvia.


title: Holvi (yritys)

text: Holvin tavoite on tehdä pienyrittäjien taloudenhallinnasta helpompaa. Holvin tarjoamat palvelut perustuvat yrityksille ja yhdistyksille suunnattuun käyttötiliin ja siihen yhdistettyihin erilaisiin liiketoimintatyökaluihin.


title: Holvi (yritys)

text: Holvin ytimessä on yritystili, johon on yhdistetty liiketoimintaa tukevia ja taloudenhallintaa automatisoivia työkaluja. Holvi tarjoaa seuraavat tuotteet ja palvelut:Lisäksi Holvi tekee yhteistyötä eri tahojen kanssa, joiden tarjonta laajentaa Holvin palvelua esimerkiksi kirjanpitoon. Yhteistyökumppaneina on esimerkiksi tilitoimistoja, uusyrityskeskuksia ja vakuutusyhtiöitä.


title: Holvi (yritys)

text: Holvi on maksulaitos, jolla on Finanssivalvonnan myöntämä maksulaitoksen toimilupa. Holvi toimii Eurooppalaisen maksulaitosdirektiivin alaisuudessa Euroopan alueella.


title: Holvi (yritys)

text: Holvi ei ole pankki, ja pankeista poiketen Holvi ei lainaa asiakkaidensa rahoja eteenpäin. Holvi-tileillä olevat varat säilytetään hajautetusti eurooppalaisissa pankeissa. Holvin asiakkaiden varat ovat erillään yhtiön taseesta, joten rahat eivät katoa, vaikka Holvi yrityksenä ajautuisi maksuvaikeuksiin.__SISLUETTPAKOTUS__


title: Johnson Controls

text: Johnson Controls on monikansallinen konglomeraatti, jonka pääkonttori on Corkissa, Irlannissa. Yritys on muodostettu vuonna 2016 kun yhdysvaltalainen Johnson Controls fuusioitui Tyco Internationalin kanssa. Vuonna 2018 Johnson Controls myi akkuliiketoimintansa 13,2 miljardilla dollarilla.


title: Quentin

text: Quentin tai Quenten voi tarkoittaa seuraavia:


title: Malesian kansalliskirjasto

text: Malesian kansalliskirjasto (; lyh. PNM; , lyh. NLM) on Malesian pääkaupungissa Kuala Lumpurissa toimiva kansalliskirjasto.


title: Malesian kansalliskirjasto

text: Malesiassa säädettiin vapaakappaleita koskeva laki vuonna 1966. Sen mukaan kirjojen julkaisijoiden tuli antaa kaksi julkaisemaansa teoskappaletta Malesian kansalliskirjastolle. Tästä syystä perustettiin samana vuonna aluksi Malesian kansallisarkiston osana toiminut kansalliskirjasto. Erillistä Malesian kansalliskirjastoa koskeva säädös annettiin vuonna 1972. Sittemmin (1986) säädettiin, että kansalliskirjastolle tuli antaa viisi kappaletta painettuja julkaisuja ja kaksi muuten julkaistua teosta.


title: Malesian kansalliskirjasto

text: Hallinnollisesti kirjasto toimii Malesian turismi-, taide- ja kulttuuriministeriön alaisuudessa. Kansalliskirjastoa johtaa Ms. Dato’ Nafisah Ahmad.


title: Malesian kansalliskirjasto

text: Malesian kansalliskirjasto toimii maassaan kirjojen ja muiden erillisteosten kansainvälisen ISBN-standarditunnuksen sekä sarjajulkaisujen ISSN-tunnuksen myöntäjänä.


title: Malesian kansalliskirjasto

text: Yhdistyneiden kansakuntien kehitysohjelma UNEPin mukaan Malesian vähintään 15-vuotiaista asukkaista oli lukutaitoisia 93,1 prosenttia vuonna 2010.


title: Ilmari Neronen

text: Toivo Ilmari Neronen (5. elokuuta 1902 Mouhijärvi – 2. kesäkuuta 1978 Helsinki) oli järjestövaikuttaja ja päätoimittaja.


title: Ilmari Neronen

text: Ilmari Nerosen vanhemmat olivat kasööri Oskar Neronen ja Hilma Amanda Poussa ja puoliso vuodesta 1933 Kaisa Elisabet Rikkonen. Neronen tuli ylioppilaaksi 1923 ja valmistui maatalous- ja metsätieteiden kandidaatiksi 1928. Valmistuttuaan hän oli vuoden ajan Pohjois-Satakunnan maatalousopiston opettaja, sitten Pienviljelijäin keskusliiton järjestökonsulentti ja apulaissihteeri 1929–1942. "Maaseudun Tulevaisuus" -lehden palvelukseen hän siirtyi 1942, ensin toimittajaksi, vuodesta 1943 toimitussihteeriksi ja myöhemmin toimituspäälliköksi. Lehden päätoimittaja hän oli 1960–1969.


title: Maxime Lajoie

text: Maxime Lajoie (s. 5. marraskuuta 1997 Québec, Québec, Kanada) on kanadalainen jääkiekkopuolustaja, joka pelaa NHL-joukkue Ottawa Senatorsin organisaatiossa.


title: Maxime Lajoie

text: "The Sports Forecaster" -sivuston mukaan Lajoie on liikkuva alla around -puolustaja, joka luistelee ja tuo kiekkoa ylös hyvin. Hän pelaa hyvin hyökkäyssuuntaan, käsittelee hyvin mailaansa ja on käyttökelpoinen kaikissa pelitilanteissa. Lajoien tulisi kuitenkin käyttää runkoaan paremmin hyödyksi ja laukoa vielä useammin maksimoidakseen potentiaalinsa NHL-tasolla.


title: Maxime Lajoie

text: Lajoie syntyi Québecin kaupungissa, mutta hän muutti perheineen lapsena isänsä töiden vuoksi ensin Montréaliin ja sittemmin Ontarion Torontoon. 7-vuotiaana Lajoie muutti Albertan Calgaryyn, jossa hän vietti loput lapsuusvuotensa ja suurimman osan juniorivuosistaan.


title: Maxime Lajoie

text: Lajoie pelasi Calgary Royalsin paidassa, kun Swift Current Broncos varasi hänet 95. pelaajana WHL:n varaustilaisuudessa 2012. Lajoie pelasi kaksi seuraavaa kautta vielä AMHL-juniorisarjaa Royalsissa. Hän oli kaudella 2013–2014 joukkueen tehokkain puolustaja tehoilla 7+10=17. Lajoie valittiin kauden päätteeksi liigan toiseen tähdistökentälliseen. Hän pelasi kauden aikana myös ensimmäisen WHL-ottelunsa. WHL:n tulokaskaudellaan 2014–2015 Lajoie teki 72 runkosarjaottelussa tehot 7+33=40 ja neljässä playoff-ottelussa tehot 1+2=3. Kaudella 2015–2016 hän nousi Broncosin varakapteeniksi. Lajoie oli joukkueen tehokkain puolustaja ja neljänneksi paras pistemies tehoilla 8+29=37.


title: Maxime Lajoie

text: Ottawa Senators varasi Lajoien viidennellä kierroksella 133. pelaajana . Hän teki jo saman vuoden lokakuussa seuran kanssa kolmivuotisen tulokassopimuksen. Hän pelasi kauden 2016–2017 vielä Swift Current Broncosin WHL-joukkueessa, jossa Lajoie teki runkosarjassa 42 tehopistettä. Pudotuspeleissä hän jakoi kahdeksalla syöttöpisteellään joukkueen sisäisen syöttöpörssin voiton Aleksi Heponiemen kanssa. Kaudeksi 2017–2018 Lajoie siirtyi Ottawa Senatorsin organisaatioon. Hän pelasi lähes koko kauden farmijoukkue Belleville Senatorsissa, AHL:ssä, jossa tulokaskausi toi 56 runkosarjaottelussa tehot 1+14=15. Lajoie pelasi kauden aikana myös yhden ottelun ECHL-joukkue Brampton Beastissa.


title: Maxime Lajoie

text: Lajoie otti syksyn 2018 harjoitusleirin päätteeksi paikan Ottawa Senatorsin NHL-kauden 2018–2019 avauskokoonpanosta. Hän teki NHL-debyyttinsä runkosarjan avauskierroksella 4. lokakuuta 2018 Chicago Blackhawksia vastaan. Lajoie sai ottelussa jääaikaa 18.53 minuuttia. Hän teki ottelussa myös NHL-uransa avausmaalin ja sai syöttöpisteen Colin Whiten tekemään ylivoimamaaliin. Lajoiesta tuli Wade Reddenin jälkeen Senatorsin seurahistorian toinen NHL-debyytissään maalinteossa onnistunut puolustaja. Hänet valittiin ottelun ykköstähdeksi.


title: Maxime Lajoie

text: Lajoien ensisijainen äidinkieli on ranska, mutta hän puhuu Québecistä Calgaryyn muuttamisensa myötä äidinkielenään myös englantia.


title: Nordic ID

text: Nordic ID Oyj on suomalainen RFID-teknologiayhtiö.


title: Nordic ID

text: Nordic ID:n kaupankäynti osakkeilla alkoi Helsingin pörssin First North -listalla 30. marraskuuta 2018.


title: Nordic ID

text: Marraskuun 2018 lopussa Nordic ID:n kahdeksan suurinta omistajaa olivat seuraavat:


title: Pyhän Klement Ohridialaisen yliopisto

text: Pyhän Klement Ohridialaisen yliopisto (, УКЛО, UKLO) on toinen Makedonian valtiollisista yliopistoista. Yliopiston toiminnot ovat pääasiassa Bitolassa, mutta sillä on myös toimintoja Prilepissä, Ohridissa, Velesissä, Kičevossa ja Skopjessa.


title: Pyhän Klement Ohridialaisen yliopisto

text: Yliopisto perustettiin 1979, mutta nimettiin pyhimyksen mukaan vasta 1994.


title: Poutine

text: Poutine on Kanadan Quebecistä lähtöisin oleva ruokalaji, joka koostuu ranskanperunoista, juustosta ja kastikkeesta. Annos on saanut alkunsa 1950-luvulla Quebecin maaseudun pikkuravintoloiden asiakkaiden keskuudessa. Sittemmin se on levinnyt laajalle alueelle ja annos on omaksuttu Quebecin provinssin ja Kanadalaisen keittiön symboliksi. Poutine on suosittu kanadalainen katuruoka ja nykyisin sitä tarjoilevat myös monet suuret ravintolaketjut.


title: Poutine

text: Yksinkertaisimmillaan poutine koostuu ranskanperunoista, juustosta ja kastikkeesta. Alun perin juusto on ollut cheddar-juustoa, mutta sittemmin annoksen valmistamiseen on käytetty useita eri juustoja. Annos tarjoiltiin aikanaan kupeista, mutta nykyisin yleisempi tapa on käyttää suurempia astioita.


title: Poutine

text: Poutine on saanut ruokalajina alkunsa 1950-luvulla Quebecin eteläosissa Montrealin kaupungin itäpuolella. Annoksen synty on liitetty kahteen ravintolaan, joista toinen on Café Idéal (myöhemmin Le Lutin Qui Rit) Warwickissa ja toinen Le Roy Jucep drive-in Drummondvillessä. Molempien ravintoloiden omistajien on väitetty tarjoilleen ensimmäiset poutine-annokset, tarinan eri versioiden mukaan Café Idéalissa vuonna 1957 tai Le Roy Jucepissa vuonna 1958. Annoksen reseptin taustalla ei kuitenkaan ole ketään yhtä kokkia, vaan tavan tapa lisätä juustoa ja kastiketta ranskanperunoihin alkoi ravintoloiden asiakkaiden keskuudessa. Juustoa tarjoiltiin tiskiltä mausteena ja kastike oli alun perin tarkoitettu voileipiin. Asiakkaat alkoivat sekoittaa aineksia keskenään, kunnes ravintoloiden omistajat saivat idean tarjoilla annoksia itsessään.


title: Poutine

text: Kuten annoksen tarkasta alkuperästä, myös sen nimen merkityksestä on useampia eri versioita. Sanaa "poutine" käytetään Quebecin ranskalaisessa murteessa viitatessa sotkuun. Englannin kielen sanaa "pudding" (ranskalaisessa muodossaan "pouding") on käytetty kuvaamaan useita eri ruokalajeja, joiden rakenne saattaa muistuttaa poutine-annosta.


title: Poutine

text: Poutine levisi annoksena muihin Quebecin pikkukaupunkien ravintoloihin. Quebecin kaupungissa sitä alettiin tarjoilla vuonna 1969 ja Montrealissa vuonna 1983. Siitä tuli erityisen suosittua katuruokana, jota myytiin usein myyntiautoista. Annoksen suosion kasvaessa sitä alettiin tarjoilla myös suurempien ravintolaketjujen valikoimassa. Burger King alkoi tarjoilla annosta Quebecissä vuonna 1987. McDonald’s lisäsi sen omaan valikoimaansa vuonna 1990 ja pian annosta tarjoiltiin myös ravintolaketjun ravintoloissa Quebecin ulkopuolellakin. Myöhemmin Kanadassa on myös perustettu poutine-annoksiin erikoistuneita ravintolaketjuja, kuten Smoke’s Poutinerie (2008) ja Poutini’s House of Poutine (2009). Kanadan ulkopuolella annos on levinnyt esimerkiksi Yhdysvaltoihin, Isoon-Britanniaan ja Venäjälle.


title: Poutine

text: Quebecissä poutine on provinssin symboli. Annos esiintyy usein esimerkiksi satiirissa ja politiikassa. Annosta on joskus pidetty myös työväen kulttuurin ilmentymänä, vaikkakin nykyisin annosta tarjoillaan myös gourmet-ravintoloissa. Se on joissain yhteyksissä omaksuttu laajemmin Kanadalaisen keittiön ja kulttuurin symboliksi. Annoksella ei kuitenkaan ole yksinomaan suosiota. Esimerkiksi sen poistamista koulujen ruokalistoilta on esitetty ajoittain annoksen suuren rasvapitoisuuden takia.


title: Poutine

text: Montrealilaiset ravintolat aloittivat vuonna 2013 niin sanotun "Poutine Week"- eli poutineviikko-tapahtuman. Tapahtuma järjestetään helmikuisin ja siihen liittyvässä kilpailussa eri kokit kilpailevat keskenään omintakeisina poutine-annoksineen.


title: Eeva Turunen (kirjailija)

text: Eeva Turunen (s. 1983 Tampere) on suomalainen kirjailija. Hän on valmistunut arkkitehdiksi Tampereen teknillisestä yliopistosta ja opiskellut kirjoittamista Kriittisessä korkeakoulussa.


title: Eeva Turunen (kirjailija)

text: Turusen esikoisromaani "Neiti U muistelee niin sanottua ihmissuhdehistoriaansa" voitti Helsingin Sanomien kirjallisuuspalkinnon vuonna 2018. Hänen näytelmänsä "Muutama sana Ullasta" oli vuonna 2015 Lea-palkinnon finalistina ja voitti valtakunnallisen monologikilpailun. Näytelmä on käännetty myös saksaksi.


Jeanne Dielman, 23 quai du Commerce, 1080 Bruxelles on Chantal Akermanin käsikirjoittama ja ohjaama belgialais-ranskalainen kokeellinen draamaelokuva vuodelta 1975. Yli kolmituntinen elokuva seuraa kolmea päivää keski-ikäisen ja keskiluokkaisen leskirouvan kotiin sidottua elämää apaattisen teinipojan äitinä ja kuvaa pedanttisen tarkasti naisen kotiaskareita, jotka keskeytyvät iltapäivisin maksullisen seksin tarjoamiseen. Kolmantena päivänä Jeannen elämä murtuu. Nimiosaa esittää Delphine Seyrig.


title: Jeanne Dielman, 23 quai du Commerce, 1080 Bruxelles

text: Elokuvan kerronta perustuu kiinteään kameraan, pitkiin kuviin ja vain harvoihin leikkauksiin. Elokuvan tyylin määrittely on ollut tutkijoille hankalaa, sitä on luonnehdittu muun muassa feministiseksi ja etnografiseksi. Monet 1970-luvun avantgarde-elokuvantekijät sanoutuivat irti sen tyylistä. Suurelle yleisölle elokuva on jäänyt vieraaksi, mutta elokuvatutkijat etenkin Ranskassa, Espanjassa ja englanninkielisissä maissa ovat käsitelleet sitä laajasti.


text: Vuonna 2018 BBC:n kansainvälinen asiantuntijaraati äänesti "Jeanne Dielmanin" kaikkien aikojen 20 parhaan ei-englanninkielisen elokuvan joukkoon.


title: Cross Country (moottoripyöräily)

text: Cross Country on moottoripyörällä maastossa ajettava kestävyyskilpailu. Kilpailijan keskinopeus saa maksimissaan olla 55 km/h. Kilpailureitit sijaitsevat yhtenäisellä alueella eivätkä reitit saa ylittää yleisen liikenteen teitä.


title: Sendain metro

text: Sendain metro () on Japanin Sendain kaupunkia palveleva metrojärjestelmä. Sitä hallinnoi Sendain kaupungin liikennelaitos (). Järjestelmään kuuluu kaksi linjaa, Nanboku-linja ja Tōzai-linja, joiden yhteispituus on 28,7 kilometriä ja joilla on 29 asemaa. Vuonna 2016 Sendain metro kuljetti noin 84 miljoonaa matkustajaa; päivittäin matkustajia oli keskimäärin 229 000.


title: Sendain metro

text: Sendain kasvaessa toisen maailmansodan jälkeen sen kaupunkialue laajeni ja liikenne autoistui, mikä johti pahenevaan ruuhkautumiseen. Kaupunki perusti vuonna 1963 komitean, jonka tehtävänä oli löytää kaupungille nopea ja tehokas julkisen liikenteen järjestelmä. Komitea ehdotti pohjois–eteläsuuntaisen metrolinjan rakentamista. Kaupungin raitioliikenne lakkautettiin vuonna 1976. Nanboku-linjan rakennustyöt aloitettiin toukokuussa 1981 ja valmiiksi linjan ensimmäinen osa saatiin vuoden 1987 heinäkuussa. Nykyisen pituutensa linja saavutti vuoden 1992 laajennuksen myötä. Toisen linjan eli Tōzai-linjan rakentaminen käynnistyi vuonna 2006 ja se avattiin joulukuussa 2015.


title: Sendain metro

text: Sendain metroon kuuluu kaksi linjaa, pohjois–eteläsuuntainen Nanboku-linja ja itä–länsisuuntainen Tōzai-linja. Ne kohtaavat toisensa kaupungin keskustassa Sendain rautatieasemalla, josta on vaihtoyhteys JR Higashi-Nihonin rautatielinjoille ja Tōhoku Shinkansen -suurnopeusjunalinjalle. Metrolinjat muodostavat ristin muotoisen joukkoliikenteen runkoverkon, joka palvelee kaikkia neljää ilmansuuntaa.


title: Mohinga

text: Mohinga tai mondi on riisinuudeleista, sekä kala- ja kookoscurrykastikkeesta valmistettava myanmarilainen eli burmalainen ruokalaji. Mohingaa pidetään usein maan kansallisruokana.


title: Mohinga

text: Mohingan vermiselliä muistuttavat nuudelit valmistetaan hieman hapatetusta riisijauhosta. Nuudelien kanssa on kala- ja kookoscurrykastiketta, joka on rakenteeltaan ohutta ja lähes keittomaista. Annoksen lisukkeena voidaan tarjoilla useita erilaisia vaihtoehtoja, kuten keitettyjä kananmunia, paahdettua valkosipulia, pillisipulia, kikherneitä, chilipaprikoja, banaanipalmun ydintä ja esimerkiksi katkaravuista valmistettuja pihvejä.


title: Mohinga

text: Mohingaa pidetään usein Myanmarin eli Burman kansallisruokana. Burmassa se on tyypillinen etenkin aamiaisena. Mohinga on suosittu katuruoka, jota myydään laajalti esimerkiksi kaupunkien torien ja katuvarsien kojuista.


title: Tyhjiö (tähtitiede)

text: Kosmiset tyhjiöt ovat valtavia galaksisäikeiden (jotka ovat maailmankaikkeuden suurimpia rakenteita) väliin jääviä alueita, jotka sisältävät hyvin vähän tai eivät sisällä lainkaan galakseja. Tyhjiöt ovat tyypillisesti halkaisijaltaan kymmenestä sataan megaparsekkia. Erityisen suuria tyhjiöitä, jotka jäävät materiarikkaiden superjoukkojen väliin, kutsutaan usein supertyhjiöiksi. Niissä on vähemmän kuin kymmenesosa siitä keskimääräisestä materiarikkaudesta, joka lasketaan tyypilliseksi maailmankaikkeudessamme. Ne havaittiin ensimmäisen kerran vuonna 1978 Stephen Gregoryn ja Laird A. Thompsonin uraauurtavassa tutkimuksessa Kitt Peak National Observatoryssa.


title: Tyhjiö (tähtitiede)

text: Tyhjiöiden uskotaan muodostuneen alkuräjähdyksessä,  tiiviin baryonisen aineen imploosiosta, alkaen pienistä kvanttivaihtelun anisotropioista varhaisessa maailmankaikkeudessa. Nämä anisotropiat kasvoivat suuremmiksi ajan myötä. Korkeamman tiheyden omaavat maailmankaikkeuden alueet luhistuivat nopeammin painovoiman alla, lopulta johtaen laajamittaiseen, vaahtomaiseen tyhjiöiden ja galaksimuurien "kosmiseen verkkoon", minkä nykypäivänä pystyy näkemään. Tyhjiöt, jotka sijaitsevat korkeamman tiheyden omaavilla alueilla ovat pienempiä kuin tyhjiöt, jotka sijaitsevat matalamman tiheyden omaavilla alueilla.


title: Tyhjiö (tähtitiede)

text: Tyhjiöt näyttävät korreloivan kosmisen taustasäteilyn havaitun lämpötilan kanssa Sachs–Wolfe-ilmiön vuoksi. Kylmemmät alueet korreloivat tyhjiöiden kanssa ja lämpimämmät galaksisäikeiden kanssa johtuen gravitaatiollisesta punasiirtymästä. Koska Sachs–Wolfe-vaikutus on merkittävä ainoastaan, jos maailmankaikkeutta hallitsee säteily tai pimeä energia, tyhjiöt on merkittäviä tekijöitä fyysisien todisteiden tarjoamisessa pimeästä energiasta.


title: Tyhjiö (tähtitiede)

text: Maailmankaikkeutemme rakenteet voidaan hajottaa osiin, mikä voi helpottaa yksittäisten eri kosmoksen alueiden piirteiden kuvailua. Nämä ovat kosmisen verkon pääkomponentit:Tyhjiöiden keskimääräinen tiheys on vähemmän kuin kymmenesosa maailmankaikkeuden tavallinen tiheys. Tämä toimii usein määritelmänä kosmiselle tyhjiölle vaikkakaan tyhjiölle ei olekaan mitään yksittäistä hyväksyttyä ja tarkkaa määritelmää. Maailmankaikkeuden keskimääräinen aineen tiheyden arvio perustuu usein pikemminkin galaksien lukumäärään eikä aineen kokonaistiheyteen tilavuusyksikössä.


title: Tyhjiö (tähtitiede)

text: Kosmiset tyhjiöt astrofysiikan tutkimisaiheena alkoi 1970-luvun puolivälissä kun punasiirtymiä alettiin tutkia tarkemmin, mikä johti vuonna 1978 kahden erillisen astrofyysikkoryhmän löytämään ja tunnistamaan superjoukkoja ja tyhjiöitä galaksien levittäytymisessä avaruudessa. Uudet punasiirtymätutkimukset mullistivat tähtitieteen alana lisäten syvyyttä kaksiulotteisiin karttoihin maailmankaikkeuden rakenteista, jotka olivat ennen usein tiheästi pakattuja ja päällekkäisiä, mahdollistaen ensimmäisen kolmiulotteisen kartan maailmankaikkeudesta. Punasiirtymätutkimuksissa syvyys laskettiin galaksien yksittäisistä punasiirtymistä, jotka johtuvat maailmankaikkeuden laajenemisesta Hubblen lain mukaan.On olemassa useita tapoja löytää tyhjiöitä suuren mittaluokan universumikartoituksilla. Monista erilaisista algoritmeista kuitenkin lähes kaikki voidaan jakaa kolmeen yleiseen luokkaan. Ensimmäinen luokka koostuu "tyhjiöetsijöistä", jotka yrittävät löytää tyhjiä alueita avaruudesta perustuen paikalliseen galaksitiheyteen. Toisessa luokassa ovat ne, jotka yrittävät löytää tyhjiöitä pimeän aineen geometristen rakenteiden levinneisyyden kautta, galaksien viittaamana. Kolmas luokka koostuu niistä etsijöistä, jotka tunnistavat rakenteita dynaamisesti käytämällä gravitatiivisesti epävakaita pisteitä pimeän aineen distribuutiossa.


title: Tyhjiö (tähtitiede)

text: Tyhjiöt ovat vaikuttaneet merkittävästi nykyaikaiseen käsitykseen maailmankaikkeudesta sovelluksilla, jotka vaihtelevat pimeää energiaa valottavista kosmologista evoluutiota jalostaviin ja rajoittaviin.


title: Hellions (yhtye)

text: Hellions on australialainen punkyhtye, joka perustettiin vuonna 2013 Sydneyssa. Se perustettiin The Briden hajoamisen jälkeen, josta rumpali Anthony Caruso, basistista laulajaksi vaihtanut Dre Faivre ja kitaristi-laulaja Matt Gravolin jatkoivat uuden nimen kanssa. He ovat julkaisseet neljä albumia, joista kolmas, "Opera Oblivia", oli ehdolla vuoden 2016 ARIA Awardseissa parhaan hard rock -ja heavy metal-albumin kategoriassa. Yhtyeen viimeisin studioalbumi "Rue" julkaistiin 19. lokakuuta 2018.


title: Self Inflicted

text: Self Inflicted on Chelsea Grinin neljäs studioalbumi, joka julkaistiin 1. heinäkuuta 2016. Albumi debytoi Yhdysvalloissa Billboard 200 -listan sijalla 105. Albumi on yhtyeen viimeinen, jolla Alex Koehler, Jake Harmond ja Dan Jones ovat mukana ennen yhtyeestä lähtöään vuonna 2018.


title: Self Inflicted

text: AllMusicin mukaan albumin soundi on deathcorea, mutta soittotyyliä on kuvailtu myös djentmäiseksi.


title: Self Inflicted

text: AllMusic palkitsi albumin kolmella ja puolella tähdellä viidestä, ja huomauttaa, että ""Self Inflicted" on yhtä uhkaava ja armoton kuin kaikki muu, mitä Chelsea Grin on julkaissut tähän mennessä; raivokasta taontaa, joka on yhtä lailla teknisen lujaa kuin rankaisevaa".


title: Konbaung-dynastia

text: Konbaung-dynastia tai Alaungpaya-dynastia oli Burmaa eli nykyistä Myanmaria vuosien 1752 ja 1885 välillä hallinnut dynastia. Konbaung-dynastian hallitsijoiden onnistui ensin yhdistää hajanainen Burma, ja vuonna 1767 he tuhosivat Ayutthayan kuningaskunnan nykyisessä Thaimaassa. Dynastian hallitsijat ulottivat valtansa myös nykyisen Intian alueelle. Lopulta dynastia kävi kolme niin sanottua anglo–burmalaista sotaa Intian niemimaata hallinneita brittejä vastaan. Burmalaiset menettivät ensin alueitaan ja lopulta myös itsenäisyytensä viimeisessä sodassa vuonna 1885. Britit hallitsivat vuodesta 1897 Burmaa osana brittiläistä Intiaa ja Burma itsenäistyi uudelleen vasta vuonna 1948.


title: Konbaung-dynastia

text: Ennen Konbaung-dynastian perustamista vuonna 1752 nykyinen Myanmar eli Burma oli hajonnut burmalaisten, shanien ja monien hallitsemiin eri kuningaskuntiin ja alueisiin. Konbaung-dynastian perustaja oli kuningas Alaungpaya, jonka mukaan dynastiaa kutsutaan joskus myös Alaungpaya-dynastiaksi. Alaungpaya oli alun perin vain kylänpäällikkö Shwebossa lähellä nykyistä Mandalayta. Vuonna 1752 hänen johtamansa armeija kukisti mon-kansan kuningaskunnan paikallisen dynastian. Myöhemmin hän jatkoi valloituksiaan kohti etelää. Entinen mon-kansan kaupunki Dagon sai nimen Rangoon (nyk. Yangon) vuonna 1755. Vuonna 1757 kukistui puolestaan monien Hamsavatin kuningaskunta nykyisessä Pegussa. Pegusta Alaungpayan valloitusretket jatkuivat edelleen nykyisen Intian puolelle Manipuriin. Alaungpayan onnistui myös alistaa shanien kuningaskunnat. Lopulta hän haavoittui kuolettavasti sotaretkellä nykyisen Thaimaan Ayutthayan kuningaskuntaa vastaan vuonna 1760.


title: Konbaung-dynastia

text: Dynastian kolmas kuningas Hsinbyushin teki uuden sotaretken Ayutthayaa vastaan vuonna 1764 ja Ayutthayan kaupunki tuhottiin vuonna 1767. Burmalaisvalta Thaimaassa ei kuitenkaan kestänyt pitkään. Hsinbyushinin valtakaudella burmalaisten onnistui myös voittaa kaikkiaan kolme kiinalaisten tekemää sotaretkeä Burmaan. Kuudes dynastian kuningas Bodawpaya teki uusia, tosin epäonnistuneita sotaretkiä Thaimaahan ja siirsi maansa pääkaupungin Amarapuraan. Dynastian hallitsijat siirtelivät pääkaupunkiaan useaan otteeseen Avan ja Amarapuran välillä. Thaimaassa kärsityistä tappioista huolimatta burmalaisten onnistui levittäytyä länteen. Arakan vallattiin vuonna 1784 ja Assam vuonna 1816. Länteen levittäytyessään Burman hallitsijat kohtasivat Intian niemimaata hallinneet britit.


title: Konbaung-dynastia

text: Burmalaiset ja britit ajautuivat pian kahnauksiin keskenään ja yhteenotot johtivat kaikkiaan kolmeen niin sanottuun anglo–burmalaiseen sotaan, jotka johtivat ensin alueiden menetykseen ja lopulta itsenäisen burmalaisen kuningaskunnan päättymiseen. Ensimmäinen anglo–burmalainen sota käytiin vuosina 1824–1826 ja burmalaiset menettivät sen tuloksena Arakanin briteille. Toinen anglo–burmalainen sota käytiin vuosina 1852–1853 ja sen myötä menetettiin puolestaan Pegu eli Ala-Burma. Toinen sota oli päättynyt kuningas Mindonin valtaannousuun. Mindon pyrki uudistamaan vielä Iravadi-joen pohjoisosat käsittänyttä kuningaskuntaansa. Maan uudeksi pääkaupungiksi perustettiin Mandalay vuonna 1856 ja kaupunki kehittyi viimeiseksi Burman suuruuden symboliksi, jonka liepeille perustettiin ase-, tekstiili- ja terästeollisuutta. Maahan kutsuttiin myös teknikkoja Ranskasta ja Italiasta, minkä lisäksi burmalaisia lähetystöjä vieraili länsimaissa tunnustuksen saamiseksi Burman itsenäisyydelle. Mindonin seuraaja Thibaw oli kuitenkin huomattavasti isäänsä heikompi. Epäonnistunut diplomatia brittien kanssa johti kolmanteen ja viimeiseen anglo–burmalaiseen sotaan vuonna 1885. Thibaw jäi brittien vangiksi ja hänet karkotettiin brittien hallitsemaan Intiaan. Lainsäädännöllisesti Burma liitettiin brittiläiseen Intiaan vuonna 1897.


title: Konbaung-dynastia

text: Brittihallinto Burmassa kohtasi vastustusta. Esimerkiksi Saya San johti vielä 1930-luvun alussa brittien vastaista talonpoikaiskapinaa julistautuen uudeksi Burman kuninkaaksi. Brittihallinnon onnistui kuitenkin kukistaa kapina. Myöhemmät burmalaiset kansallismieliset saivat vaikutteita Saya Sanin kapinasta, mutta he pitivät parempana vaihtoehtona Burman itsenäisyydelle nykyaikaisempaa yhteiskuntajärjestelmää. Burma itsenäistyi uudelleen 4. tammikuuta 1948.


title: Konbaung-dynastia

text: 1700-luvun loppua ja 1800-luvun alkua on pidetty burmalaisen kirjallisuuden kultakautena. Burmalainen kirjallisuus sai monia piirteitä thai-kulttuurista Ayutthayan tuhon jälkeen vuonna 1767. Suosituksi tuli esimerkiksi Ramayana-eepos, josta tehtiin ensin burmalainen parodinen versio "Rama Yagan" ja myöhemmin myös näyttämöversio. Ramayanalla oli suuri vaikutus myös burmalaiseen kuvataiteeseen.


title: Konbaung-dynastia

text: Mandalayn Kultaisesta palatsista tuli kuningas Mindonin kaudella burmalaisen hovikulttuurin keskus. Aiemmin suosituista seinämaalauksista tuli vähempimerkityksellisiä ja Konbaung-kaudella suosittiin puukaiverruksia arkkitehtuurin koristelutapana. Taide sai kansantaiteen mukaisia vapauksia. Yleinen taiteen aihe oli Ramayanan ohella jataka-tarinat.


title: Assadin kansalliskirjasto

text: Assadin kansalliskirjasto () on Syyrian pääkaupungissa Damaskoksessa toimiva, maan hallitsijasuvun mukaan nimetty kansalliskirjasto. Kirjaston johtajana toimii tohtori Ali al-Aydi. Kansalliskirjaston rakennuksen suunnitteli kansainvälisen arkkitehtikilpailun voittanut puolalainen arkkitehti. Se rakennettiin vuosina 1979-1983 ja avattiin 1984.


title: Assadin kansalliskirjasto

text: Tätä ennen kansalliskirjastona toimi osaltaan Damaskoksessa sijaitseva, sultaani Baibarsin perustama madrasa, vuosina 1277-1281 aiemmasta yksityisasunnosta oppilaitokseksi ja mausoleumiksi muutettu Madrasa al-Zahiriyya, joka tunnetaan myös al-Zahiriyyan kirjastona ().


title: Assadin kansalliskirjasto

text: Syyriassa toimii myös vuonna 1924 alkujaan tieteelliseksi kirjastoksi perustettu Aleppon kansalliskirjasto.


title: Assadin kansalliskirjasto

text: Syyrian aikuisväestöstä (yli 15-vuotiaat) oli YK:n erityisjärjestö Unescon mukaan mukaan lukutaitoisia 80,84 prosenttia (vuonna 2004). Naisten lukutaidottomuus oli vuonna 2004 yli 14 prosenttiyksikköä miehiä yleisempää, sillä yli 15-vuotiaitten naisten lukutaitoprosentti oli 73,63 % ja miesten 87,76 % (2004).


title: Porin seitsemän ilmapalloa

text: Porin seitsemän ilmapalloa on suomalainen ufotapaus vuodelta 1969. Tapauksessa havaitun seitsemän pallon muotoisen esineen mysteeri on yhä selvittämättä.


title: Porin seitsemän ilmapalloa

text: 12. päivä huhtikuuta 1969 Porin lentokentän yläpuolella havaittiin seitsemän keltaista, pallon muotoista esinettä. Ilmavoimissa palveleva Jouko Kuronen oli lähdössä Porin lentokentältä suorittamaan lentäjätoverinsa kanssa Kuopioon aiottua suunnistuslentoa. Kun hän oli rullaamassa koneellaan lennonjohdon antamien ohjeiden mukaisesti kiitotielle lentoon noustakseen, hän kuuli radiosta että täysharjoituksia suorittavien Fouga Magister-koneiden valvoja kehotti taistelulentäjä Tarmo Tukevaa keskeyttämään syöksynsä ja käyvän katsomassa mitä lentokentän yläpuolella havaittavat "ilmapallot" olivat. Ne olivat paikallaan arviolta 1500-3000 metrin korkeudessa. Kuronen halusi nähdä myös itse mitä pallot olivat ja käänsi koneensa niin että näki seitsemän pallon tai levyn muotoista esinettä leijuvan lentokentän yläpuolella, sekä Fouga Magisterin, joka lähestyi esineitä. Kurosen koneen oma tutka sekä lennonjohto havaitsivat kohteet, silmin tehtyjen havaintojen lisäksi. Kun Tukeva sai kohteet näköetäisyydelle totesi hänkin ne yleismuodoltaan pyöreiksi, mutta etäisyyttä hän ei voinut arvioida kiintopisteiden puuttuessa. Sitten kohteet asettuivat muodostelmaan ja kiihdyttivät kohti pohjoista, eikä kovalla vastatuulella ollut mitään vaikutusta niiden valtavaan kiihtyvyyteen. Valvoja ilmoitti Tukevalle ettei hän voi saada kohteita enää kiinni, ja niitä 700 kilometriä tunnissa nopeudella lähestyvä kone vaikutti ikään kuin jäävän paikoilleen, kun kohteet hävisivät kohti pohjoista. Kohteiden valtavasta nopeudesta kertoo sekin että ne havaittiin saman minuutin aikana vajaa 200 kilometrin päässä, Vaasassa.


title: Porin seitsemän ilmapalloa

text: Myöhemmin mm. Lappeenrannan lentoaseman päällikkönä toiminut Jouko Kuronen vahvisti tarinan todenperäisyyden Ylelle.


title: Porin seitsemän ilmapalloa

text: Porin tapaus on ainoa ufo-tapaus jonka todenperäisyyden Suomen ilmavoimat on myöntänyt. Siinä yhteistä ulkomaalaisiin vastaaviin tapauksiin ovat käynnissä oleva sotilasharjoitus ja vesistön läheisyys.


title: Perla-luokka

text: Perla-luokka oli Italian kuninkaallisen laivaston kymmenen aluksen muodostama sukellusveneluokka, joka muodosti kolmannen alaluokan 600-tonnin rannikkosukellusveneistä. Luokan alukset valmistuivat 1930-luvun lopulla ja ne osallistuivat toiseen maailmansotaan, jonka aikana kuusi alusta menetettiin.


title: Perla-luokka

text: Luokan alukset olivat toisintoja Sirena-luokan aluksista. Muutoksina olivat lähinnä tornin muotoilu, kehittyneemmät moottorit, kaikuluotain ja ilmanvaihtojärjestelmä, joka mahdollisti suuremman polttoainetäytön. Luokan uppoumaltaan pinta-ajossa 695 tonnia ja sukelluksissa 855 t. Pituus oli 60,20 metriä, leveys 6,4 m ja syväys 4,70 m.


title: Perla-luokka

text: Aluksilla oli pinta-ajoa varten kaksi 675–750 hevosvoiman dieselmoottoria, jotka kumpikin oli kytketty omaan akseliin. Sukelluksissa akseleita pyörittivät kaksi 400 hevosvoiman sähkömoottoria. Alukset saavuttivat pinta-ajossa 14 solmun ja sukelluksissa 7,5 solmun nopeuden. Pinta-ajossa kahdeksan solmun nopeudella alusten toimintamatka oli 5 200 merimailia (9 600 km). Sukelluksissa neljän solmun nopeudella toimintamatka oli 74 merimailia.


title: Perla-luokka

text: Aseistuksena oli kuusi 533 millimetrin torpedoputkea, joista neljä keulassa ja kaksi perässä. Kukin putki oli varustettu yhdellä aluksen varastoon sijoitetulla torpedolla, eli aluksella oli kaikkiaan kaksitoista torpedoa. Luokan sukellusveneet oli lisäksi varustettu 100 millimetrin kansitykillä. Ilmatorjunta-aseistuksena oli yksi tai kaksi kaksiputkista 13,2 millimetrin konekivääriä.


title: Kolme etsivää ja puhuva pääkallo

text: Kolme etsivää ja puhuva pääkallo on 3 etsivää -kirjasarjan 21. osa. Kirjan on kirjoittanut Robert Arthur ja suomentanut Laura Tetri.


title: Kolme etsivää ja naurava varjo

text: Kolme etsivää ja naurava varjo on 3 etsivää -kirjasarjan yhdestoista osa. Kirjan on kirjoittanut Robert Arthur ja suomentanut Laura Tetri.


title: Keskuskoulu

text: Keskuskoulu -nimisiä kouluja ovat tai ovat olleet:


title: Helge Ingstad

text: Helge Marcus Ingstad (30. joulukuuta 1899 Meråker, Pohjois-Trøndelagin lääni, Norja – 29. maaliskuuta 2001 Oslo, Norja) oli norjalainen juristi, kirjailija ja arkeologi.


title: Helge Ingstad

text: Ingstad löysi yhdessä vaimonsa Anne Stine Ingstadin kanssa tuhatvuotisen muinaisnorjalaisen asuinpaikan Newfoundlandista. Löydön ansiosta Amerikan historia sai uusia ulottuvuuksia. Kun hän täytti sata vuotta vuoden 1999 lopussa, hänen työnsä oli innoittanut lukuisia kirjailijoita, historioitsijoita ja arkeologeja. Ingstad julkaisi retkistään Pohjois-Amerikkaan tietokirjoja ja romaaneja, joita on myös suomennettu.


title: Helge Ingstad

text: Ingstad opiskeli oikeustiedettä Kristianiassa Kuninkaallisessa Frederikin yliopistossa (nyk. Oslon yliopisto) ja valmistui 1922. Alan valintaan saattoi vaikuttaa se, että hänen isoisänsä Marcus Pløen Ingstad oli ollut yliopiston roomalaisen oikeuden professori. Ingstad kuoli 101-vuotiaana.


title: Helge Ingstad

text: Ingstadin mukaan on nimetty fregatti "KNM Helge Ingstad" ja asteroidi 8993 Ingstad.


title: Kuopion sellutehdas

text: Kuopion sellutehdas on suunnitteilla oleva sellutehdas, joka olisi maailman suurin havusellutehdas. Hanke on Finnpulpin ja hankkeessa on mukana kiinalainen Hengan International. Arvio tehtaan tarvitsemasta rahoituksesta on 1,4 miljardia euroa.


title: Isoflavonoidit

text: Isoflavonoidit on ryhmä heterosyklisiä orgaanisia yhdsiteitä, joita tavataan eräissä kasveissa. Isoflavonoidit ovat flavonoidien isomeereja ja niiden fenyyliryhmä on 3-asemassa, kun se flavonoideilla on 2-asemassa. Isoflavonoideihin kuuluvia yhdisteitä tunnetaan yli 600.


title: Isoflavonoidit

text: Isoflavonoideihin kuuluvia yhdisteryhmiä ovat muun muassa isoflavaanit, joiden rakenne on 3-fenyylikromaanirakenne, isoflavonit, joiden rakenteessa on tyydyttymätön kaksoissidos ja karbonyyliryhmä, pterokarpaanit, joissa on fuusioituneita rengasrakenteita ja rotenoidit. Isoflavonoideissa voi olla hydroksyyliryhmä 2-asemassa olevaan hiiliatomiin liittyneenä. Esimerkkejä isoflavoinoideihin kuuluvista yhdisteistä ovat muun muassa genisteiini ja daidtseiini. Isoflavonoideja muodostuu flavonoideista sytokromi P450-entsyymiryhmään kuuluvan entsyymin katalysoimana.


title: Isoflavonoidit

text: Isoflavanoideja esiintyy erityisesti hernekasveissa. Muita heimoja, joiden lajeissa niitä on tavattu, ovat muun muassa ruusukasvit, mulperikasvit, revonhäntäkasvit, podokarpuskasvit, sypressikasvit, kurjenmiekkakasvit ja muskottikasvit. Isoflavonoideilla on biologista aktiivisuutta. Ne sitoutuvat eläimissä estrogeenireseptoreihin ja tämän vuoksi niitä kutsutaan usein kasviestrogeeneiksi.


title: Kolme etsivää ja Tulinen silmä

text: Kolme etsivää ja Tulinen silmä (engl. "The Three Investigators in The Mystery of the Fiery Eye") on 3 etsivää -kirjasarjan yhdeksäs osa, jonka kirjoitti Robert Arthur. Kirjan on suomentanut Inkeri Pitkänen.


title: Kolme etsivää ja Tulinen silmä

text: Jupiter Jonesin ystävä Gus on saanut salaperäisen perinnön: suvun vanhan arvoituksen, jonka ratkaisija löytää mittaamattoman arvokkaan intialaisen rubiinin. Etsivät päättävät auttaa arvoituksen ratkaisemisessa, koska aarre kuuluu oikeuden nimessä Gusille. Mutta pojat saavat vastaansa vaarallisen joukon kokeneempia aarteenmetsästäjiä, jotka ovat saman aarteen jäljillä. Kuka löytää ensimmäisenä salaperäisen Tulisen silmän?


title: Erkki J. Anttila

text: Erkki Johannes Anttila ( s. 1959) on tamperelaissyntyinen tutkija, tietokirjailija, luennoitsija, freelance-toimittaja ja yrittäjien konsultti ja yrittäjien, esimiesten ja henkilöstön valmentaja


title: Kolme etsivää ja Pääkallosaari

text: Kolme etsivää ja Pääkallosaari (engl. "The three investigators in the secret of Skeleton Island") on 3 etsivää -kirjasarjan kuudes osa, jonka kirjoitti Robert Arthur.


title: Kolme etsivää ja kuiskaava muumio

text: Kolme etsivää ja kuiskaava muumio (engl. "The Three Investigators in the Mystery of the Whispering Mummy") on 3 etsivää -kirjasarjan kolmas osa, jonka kirjoitti Robert Arthur. Kirjan on suomentanut Laura Tetri.


title: Thomas Henry Ismay

text: Thomas Henry Ismay (7. tammikuuta 1837 – 23. marraskuuta 1899) oli englantilainen laivanvarustaja, jonka omistaja-aikana brittiläisestä White Star Line -varustamosta kasvoi yksi huomattavimmista Pohjois-Atlantilla liikennöivistä laivanvarustamoista. Hänen poikansa oli J. Bruce Ismay.


Kolme etsivää ja huokaavan luolan arvoitus (alkuperäinen teos: "Alfred Hitchcock and the three investigators in the mystery of the moaning cave") on 3 etsivää -kirjasarjan kahdeksas osa, jonka kirjoitti William Arden. Sen on suomentanut Inkeri Pitkänen ja julkaissut Gummerus (ISBN 951-20-0917-X).


title: Bob Andrews

text: Bob Andrews voi viitata seuraaviin henkilöihin:


title: Fred Johnson

text: Fred Johnson (6.elokuuta 1899 Dublin - 4.12.1971, Lontoo) oli irlantilainen näyttelijä.


title: Fred Johnson

text: Fred Johnson teki eri rooleja pitkän uransa mittaan.


title: Fred Johnson

text: Huomattavan osan rooleistaan hän teki nimenomaan TV:lle.


title: Fred Johnson

text: Maininnan arvoisia ovat Saiturin joulu (1951), Poltettujen noitien hotelli (1960) ja Martti Luther (1953).


title: Fred Johnson

text: Seth Holtin elokuvassa Pelon tunne hän esitti päähenkilön isää joka oli tuolloin tosiasiassa kuollut.


title: Hagiografiset saagat

text: Hagiografiset saagat eli ns. ”pyhimyssaagat” (isl. "helgisögur") kuvaa terminä niitä keskiajan Islannissa laadittuja saagoja, jotka pohjautuivat kristilliselle pyhimyselämäkertaperinteelle. Ne pitävät sisällään esimerkiksi marttyyrikuoleman kokeneiden pyhimysten kärsimyshistorioita (isl. "píslarsögur", lat. "passio") ja pyhien ihmisten elämäkertoja (isl. "lífssögur", lat. "vita"), sekä näihin pyhiin liitettyjä ihmekertomuksia (isl. "jarteinir", lat. "miracula"). Valtaosa säilyneistä yhteensä yli sadasta pyhimyssaagasta on nimenomaan käännöksiä latinankielisistä pyhimyselämäkerroista. Ne eivät kuitenkaan välttämättä ole suoria käännöksiä alkuperäisteksteistä vaan mukaelmia, ja yksittäinen saaga on voinut perustua useammallekin teokselle, joiden pohjalta se on laadittu. Suosittuja lähteitä olivat esimerkiksi "Vitae patrum", apokryfiset kirjat, Gregorius Suuren "Dialogit", Jacobus de Voraginen "Kultainen legenda" ("Legenda aurea") ja Vincent Beauvais'laisen "Speculum historiale". Pyhimyssaagoja ei ole suomennettu.